text:
PuPu BLOGJA: YO, EL REY...
Isten kegyelméből Viktor Mihály, első ezen a néven.
Nekünk egy igazán különleges uralkodónk van, mert nem elég, hogy szép, nem elég, hogy bölcs, de még ketyeg is, mint egy felrobbanni elfeledett bomba.
Most ugyan éppen jobb állapotban van, talán azonnali robbanástól nem kell tartanunk, hiszen most nem lengeti a nyelvét és a vigyorgást is visszafogta, de ne tévesszen meg senkit a dolog, ez csak a tüneti kezelés eredménye, az okot eddig még senki nem szüntette meg.
Sokak szerint az ok maga Orbán Viktor…
Arról jutott ez eszembe, hogy Vezérünk ma több kinyilatkoztatást is tett, egyben arra bíztatta belügyminiszterét, Tisztakezű Sándort, hogy hagyja bátran figyelmen kívül a Bíróság döntését, és cselekedjen annak konkrét döntésével ellentétesen.
Bizonyára benne lennék az utolsó háromban, akinek nem tetszene, ha Hegedűs lelkészt felettes egyházi hatóságai elzavarnák templomaiknak még a környékéről is a malac kunkori (csavaros?) farkára, de immáron többedszer sem tetszik, ahogy Viktor kiráj meg kívánja oldani a problémát.
Hegedűs lelkész ugyanis eltökélte, hogy a Zsidó Világkongresszus budapesti ülésének megnyitójával egyidejűleg megemlékezést szervez a kommunizmus és a cionizmus áldozatainak emlékére, de aztán egyházi nyomásra ő maga letett erről, ellenben felesége átvette a stafétabotot meg a rendezvény szervezésének felelősségét.
Kiderült, hogy a bejelentés a rendezvény tudomásulvétele céljából április 12-én délután érkezett be az illetékesekhez, a BRFK pedig a tiltó határozatát a gyülekezési törvényben rögzített 48 órás határidőn messze túl, április 29-én hozta meg.
A bíróság megállapította ezen kívül azt is, hogy a rendőrség alá nem támasztott feltételezésekre hivatkozva tiltotta meg a rendezvényt, ami súlyosan jogszabálysértő, és a tényállás-tisztázási kötelezettség súlyos sérelmét jelenti.
Fővárosi Törvényszék a honlapján azt írta, a Fővárosi Közigazgatási és Munkaügyi Bíróság pénteki végzésével hatályon kívül helyezte a budapesti rendőrfőkapitány azon döntését, amellyel megtiltotta a szombati budapesti rendezvényt.
Melyik rendőrnél akadt el az ügy és miért?
Orbán most megvédené a zsidókat, immár rövid időn belül másodszor, mindkét esetben alkotmányellenes eszközök alkalmazásával.
A kormányfő arra utasította Pintér Sándor, hogy minden törvényes eszközt használjon fel a szombatra, Budapestre tervezett esemény megakadályozására, egyben „arra kéri a Legfelsőbb Bíróság elnökét, vizsgálja meg, Magyarországnak milyen jogi eszközök állnak rendelkezésére, hogy érvényt szerezzen az alkotmánynak".
Nos, nekem ugyan nincs olyan fizetésem, mint a Legfelsőbb Bíróság elnökének, de egy forintért megmondom: a keresett jogi eszközt törvénynek hívják, a parlamenti kétharmad birtokában bármikor megalkotható, azonnali problémakezelést biztosít, nem is szólva arról, hogy hosszú távon megakadályozhatná mindenféle antiszemita és rasszista cirkusz megrendezését és lebonyolítását.
Vezérünk úgyis szeret izmozni, hát akkor most megmutathatja, hogy ez a kérdés megoldható.
Emellett ez a megoldás még törvényes is lenne, nem úgy, mint a most alkalmazott szemfényvesztés. Orbán Viktor ugyanis – mint közölte - elfogadhatatlannak tartja a bíróság pénteki döntését, amellyel engedélyezte a szombati anticionista tüntetés megtartását.
Ez két szempontból is aggályos, az egyik az, hogy tarthatatlan, hogy a magyar miniszterelnök elfogadhatatlannak tartson egy bírósági döntést, a másik ok meg, hogy vadul csúsztat, ugyanis a bíróság nem engedélyezte a tüntetést, hanem megállapította a rendőrség jogsértését és a jogsértő határozatot hatályon kívül helyezte.
Másra nem is volt lehetősége, a bíró ugyanis nem középkori despota, nem önkényúr, aki felülbírálhatja a törvényeket.
A magyar miniszterelnöknek sincs joga felülbírálni egyetlen bíróság egyetlen határozatát sem, mindössze tudomásul veheti a helyzetet.
Emellett nincs joga a bíróság ítéletével szemben fellépve miniszterét a döntés megkerülésére utasítani, nincs joga a Legfelsőbb Bíróság elnökének feladatokat szabni – még kérés formájában sem.
Habár jogi tanulmányainak ideje alatt igen el volt foglalva a rendszerváltással, mégis illenék emlékeznie a hatalmi ágak elválasztásának általa buzgón és lelkesen megpocsékolt elvére, de ennek az embernek egyrészt nincsenek gátlásai, másrészt meg valóban Magyarország egyeduralkodójának képzeli magát,
Úgy is viselkedik az ország és szolgalelkű állampolgárainak soha le nem mosható szégyenére.
Jellemzőek szófordulatai is, - nem fogom tűrni, nem engedhetem stb…
Valahogy – amilyen rosszmájú vagyok – képtelen vagyok elhinni, hogy a rendőrség véletlenül nem hozta meg határidőn belül határozatát, szerintem inkább leterítették a szőnyeget Sárkányölő Szent Viktor számára, hasra ne essen a lova mikor harcba indul a világszép zsidó lányokat legelő sárkány ellen……
Előadta magát trafik-ügyben is.
Mikor kiderült, hogy a balhé kezd a vártnál nagyobb méreteket ölteni, Viktor előpattant, mint dobozból a rugós-krampusz, és első lépésként megpróbálja a működő trafikok tulajdonosait megvenni, mondván, majd a pályázatokat újraértékelik.
Aztán vad magyarázkodásba kezdett sameszaival együtt, csak az a baj – és szerintem a működési zavar jele, - hogy nem egyformán beszél Vezér és samesza.
Lázár ugyanis azt mondja, hogy a dohánykereskedelem átszervezésének célja, hogy a forgalmazási helyek számának csökkenése miatt - nehezebben lehessen dohányárut vásárolni, valamint az, hogy megakadályozzák a fiatalkorúak kiszolgálását, hiszen ez a koncesszió elvesztése mellett büntetőjogi következményekkel is járhat. Erről a tervéről - amely az elmúlt években a legfontosabb dohányzásellenes lépés - a kormánynak "esze ágában sincs lemondani".
A Vezér meg azt volt oly kedves kommunikálni, hogy a cél az, hogy a kormány a gaz multiktól elvegye és nemzeti kezekbe adja a dohányárú-forgalmazást, aminek az árát persze majd a fogyasztó fizeti meg a felemelt cigarettaárakban, a benzinnel és az autóbuszjeggyel együtt, mert mostantól a cigaretta beszerzésére nem lesz elég leugrani a kisboltba vagy a krimóba, expedíciót kell szervezni, esetleg a célra beszerzési szövetkezetet lehet alapítani.
Mindegy, lényeg, hogy a helyi potentátok elégedettek legyenek, márpedig három-négy trafikjog már igencsak okot adhat az elégedettségre…
A legbosszantóbb mégis ez a királyi viselkedés, a szuverén mozgása az alattvalók között, mintha rá nem vonatkoznának az ország törvényei, vagy ha valamelyik nem tetszik, ne csinálhatna helyette másikat.
Nincs ebben az emberben egy hangyapöcsnyi alázat sem, sem az ország, sem feladata iránt.
Én azért megkockáztatom: az élet majd alázatra tanítja még.
Magamról Magamnak írta...
Úgy legyen Pupu, tanítsa az élet alázatra!
2013. május 4. 6:33
Az írás jó, mint mindig. Évek óta olvaslak és már egész jól ismerlek, de mindig kíváncsi voltam, ki lehetsz. Tegnap olvastam a bagósokat...
Ilyennek képzeltelek! Ha összefutunk egy tüntetésen, most már meg foglak ismerni :)
2013. május 4. 7:29
Holnap Anyáknapja, ma pedig már az előünnep van és ez mindent felülír :-)
http://www.youtube.com/watch?v=7fttbfZlDxk
2013. május 4. 7:59
Az egy erdekes kerdes, hogy a mai mo-n mely szelete a torvenyessegnek az,amely meg belefer az altalanos demokratikus, nyugati-tipusu ertekrendbe, is mi az, amit ez a kettyent es kovetoi zuditottak rank. Ilyen ertelemben nem teljesen vilagos, hogy aki ma mo-n torvenykoveto azt most szeressem, vagy utaljam. Ezzel kapcsolatban azt sem ertettem, hogy miert kellett tiltakozni az altaluk hozott "alaptorveny" tobbszori megvaltoztatasa ellen. Az persze szinten igaz, hogy a fszfej utasitgatasai es kinyilatkoztatasai meg ebben a torvenyi kornyezetben is felhaborito (de hat az lenne a furcsa, ha nem igy tenne).
2013. május 4. 8:17

matches: Bíróság bíróság Bíróság Bíróság Bíróság bíróság bíróság bíróság bíróság Bíróság


text:
Pocakos News: April 2006
Érettek a magyarok
A magyar médiában (de a világban is) ritkábban említett újság a (jobboldali) The Washington Times (ellentétben a „Post”-tal) a magyarországi választással kapcsolatban megkérdezte a washington-i magyar nagykövetet. Simonyi András válaszából a lap kiemeli, hogy a nagykövet szerint a „demokrácia érettségét jelzi” a választási eredmény, sőt a cikk címe is ez: Magyar „érettség” (Hungarian 'maturity') - igen, így idézőjelben. A követségek életével foglalkozó rovat (Embassy Row) emlékeztet, hogy Gyurcsány miniszterelnök (múlt) vasárnapi győzelme megerősítette a koalíció helyzetét a 386 tagú parlamentben, mivel az eddigi 198 helyett, mostantól 210 képviselője lesz a kormánypártoknak. Gyurcsány „egy jobb és sikeresebb Magyarországot” ígért (idézőjel az újságból), miközben az ország költségvetési hiánya a legnagyobb az EU-ban.
A Washington Times-nak nyilatkozva Simonyi hangoztatta, hogy Magyarország továbbra is az US megbízható szövetségese lesz/marad. „Mi mindig törekedtünk, hogy Amerika barátja és szövetségese legyünk jobban rosszban. És ezt igazolja a mostani választás (eredménye) is.” – emeli ki a nagykövet szavait a jobboldali washington-i napilap.
.......ezzel a címmel írtam egy kis eszmefuttatás, amolyan válaszként arra az "eufóriára", ami a magyar médiában tapasztalható. A hírközlőszervek szinte másról sem beszélnek, írnak, mint Orbán Viktorról. Mintha az embereket csak is a bukás, a "káröröm" érdekelné. Pedig szerintem sokkal érdekesebb, izgalmasabb, hogy mit hoz a jövő. És ebben nagy szerepet kap(ott) az a politikus, miniszterelnök, aki még négy esztendőre kapott bizalmat a lakosság többségétől.
Akit érdekel, helyzetelemzésem ITT olvashatja.
posted by Pocakos @ 5:17 PM 0 comments
Elloptak 150 szilvafát
Az All Headline News, mint érdekességet jelenti mai számában, hogy Magyarországon elloptak 150 szilvafát. A fák értékét 2 millió forintra (USD 9.500.-) becsülik. A lopás Pátyodon történt egy gyümölcstermesztőnél, aki csak akkor fedezte fel a bűntényt, amikor téli szabadságáról visszatért. Ezt a szabolcs-szatmár megyei rendőrség is megerősítette, akik képtelenek megállapítani a lopás pontos idejét.
posted by Pocakos @ 7:33 PM 0 comments
A gazdasági hírekre specializálódott afxnews.com Berlinből jelenti, hogy a német energia óriás, az E.ON kész eladni tulajdonának egy részét az orosz földgáz óriásnak a Gazpromnak, hogy jogot szerezzen, és részt vehessen az oroszországi földgáz kiaknázásában. Az E.ON szóvivője szerint intenzív tárgyalások folynak a Juzsno-Ruszkoje gázföldek 25 %-nak megszerzésért, melynek fejében a német cég tulajdonának egy “jelentős kis részét” kapná meg a Gazprom. Az afxnews úgy tudja, hogy az E.ON magyar vállalat csoportjából fog eladni az oroszoknak.
posted by Pocakos @ 4:02 PM 0 comments
Sajátos világpremier lesz ezen a hétvégén (pénteken és szombaton) Salt Lake City-ben, amikor bemutatják Bartók híres operáját, a Kékszakállú herceg várát. A Utah-i Szimfonikusok a magyar mester művét újfajta feldolgozásban adják elő. Ugyanis Bartók fia, a most 82 éves Péter, vagy száz apró korrekciót végzett a partitúrán. Állítása szerint apja nagyon örülne, ha az új változatot hallaná. A közönség szinte semmit sem fog belőle észrevenni, csak a zenészek, állítja Bartók Péter. Például, szerinte, apja eredetileg túl mély hangokat, kottákat írt (elő) a nagybőgőnek*, amit akkoriban a hangszerből nem lehetett elővarázsolni, ezért egy oktávval magasabbra kellett neki átírnia. A mai hangszerek viszont képesek ezek megszólaltatására, így most már úgy lehet játszani, mint azt annak idején maga Bartók Béla elképzelte. Az előadás másik érdekessége, hogy az operát magyar nyelven adják elő! – és a színpad felett lehet majd olvasni angolul.
* angolul „contrabass” a hangszer neve, ez lehet gordon is, nemcsak nagybőgő.
posted by Pocakos @ 11:45 PM 0 comments
A konzervatív Howard kormány dobta a személyazonossági igazolvány (ID) bevezetését Ausztráliában. Helyette „smart card” („fineszes" vagy "intelligens" kártya) bevezetését fogadta el, amellyel egyúttal az egészségügyi (tb) ellátást is igénybe lehet venni. A kártya fényképes lesz, és személyi adatokat is tartalmazni fog, valamint a támogatott egészségügyi ellátásra és családi juttatásokra is feljogosít. Annak ellenére, hogy a szem.ig. ismeretlen fogalom Ausztráliában, és csak a fényképet nélkülöző jogsival tudja bárki is igazolni magát, - az orvosi és szociális ellátásra jelenleg 17 féle kártya van forgalomban. Howard miniszterelnök szerint az új „smart card” a helyes megoldás a visszaélés (a rá nem szorulók) és a személyi jogok miatti aggodalmakra.
„Fontos, hogy mindenki, akinek szüksége van a kártyára, igényeljen egyet, de nem lesz kötelező, hogy mindenkinek ilyen kártyája legyen” – mondta a miniszterelnök, majd hozzáfűzte: „…de ugyanakkor nem lehet majd hozzáférni olyan szolgáltatásokhoz, amelyek normális esetben az embereknek jár, anélkül, hogy ennek a kártyának a birtokában lenne.”
John Howard szerint a „smart card” bevezetése kb. egy milliárd (ausztrál) dollárba fog kerülni, de hamar megtérül a hamisítások és csalások megszűnésével. „A kártya bizonyos (állam)biztonságot is fog szolgálni, hiszen mindenkinek, - akinek szüksége van rá -, fontos lesz azt (saját érdekében) igényelnie.”
A civil szervezetek már protestálnak, mert szerintük ez valójában mégis csak a személyazonossági (ID) bevezetését jelenti, ami sérti a személyi és szabadság jogokat.
posted by Pocakos @ 1:24 PM 2 comments
.....ezzel a címmel írtam le gondolataimat, vagy inkább tűnődésemet arról, hogy vajon kire szavaz(ott) egy külföldön élő magyar állampolgár, ha egyáltalán érdekli a magyar politkai helyzet. Elmélkedésem ITT olvasható.
posted by Pocakos @ 1:01 AM 0 comments
Már többször jeleztem, hogy külföldi megfigyelők, elemzők, szakértők stb. szerint nagy feladat vár az új kormányra, hogy mindenki kedvébe járjon. Mindenekelőtt a dollár milliárdokat magyar államkötvényben tartó (külföldi) befektetőnek, valamint az EU-nak, a 2010-re ígért euró bevezetéssel. No, és a magyar lakosságnak, pártszimpátiától függetlenül. A "Nyugat" már a választások előtt megírta, hogy komoly szigorítások várhatók a következő kormánytól, ha az be akarja tartani kötelezettségeit - elsősorban - az EU felé.
Most olvasom Gyurcsány blog-ját, amelyben az újraválasztott miniszterelnök már (sokat sejtetően) jelzi, pedzi, hogy az elkövetkező idő nem mindenkinek fog kedvezni, tetszeni. Idézet internetes naplójából. Azt hiszem, nem kell nagyon a sorok között olvasni.
"......Ha már itt tartunk: törvényszerű, hogy minden átalakulásnak velejárói a kisebb-nagyobb konfliktusok, mert nekünk, a kormánynak az a dolgunk, hogy az ország egészére próbáljunk meg programokat adni, ha úgy tetszik, az országra tekintettel optimalizáljunk folyamatokat, intézményeket, szabályozást. Na most, ami az egész érdekét szolgálja, az nem egy esetben nemhogy nem szolgálja valamennyi társadalmi csoport érdekét, hanem egyes csoportokat kifejezetten sérthet. Ráadásul a sérelem gyakran rövidtávú és azonnali, míg az országra vonatkozó előny vagy haszon áttételes és hosszabb távú. Arról nem is beszélve, hogy a sérelem átélhető és mozgósító erejű, az áttételes és sok esetben közvetlenül nem is érzékelhető hosszú távú előny pedig legfeljebb csendes racionális támogatást teremt. Így aztán nagy különbségek vannak az egyes intézkedések kapcsán azok között, akiknek a javát szolgálják ezek az intézkedések, és azon csoportok között, akik nem egy esetben kárvallottak. Ez utóbbitól való félelem az, ami a kormányokat elrettenti attól, hogy hozzákezdjenek a nagyobb változtatásokhoz......" (részlet a Gyurcsány blog-ból)
posted by Pocakos @ 8:26 PM 0 comments
Olvasom, hogy az egyiptomi merényletnek magyar sérültje is van. Ugyanakkor olvasom a Reuters jelentését, és abban nem szerepel! A brit hírügynökség az egyiptomi belügyminisztérium adataira támaszkodik, mely szerint
„….kb. 40 egyiptomi, három dán, három brit, két olasz, két német, két francia, valamint egy dél-koreai, egy libanoni, egy palesztiniai, egy amerikai egy izraeli és egy ausztrál sérült meg…….”
The injured included about 40 Egyptians, three Danes, three Britons, two Italians, two Germans, two French people, a South Korean, a Lebanese, a Palestinian, an American, an Israeli and an Australian, the Interior Ministry said. (Reuters)
Vajon ki a hibás?
1. A Reuters kifelejtette.
2. Az egyiptomi belügy felejtette le
3. A magyar külügy, ill. kairói nagykövetség nem értesítette az egyiptomi belügyet
4. A helyszínen elfelejtették értesíteni az egyiptomi hatóságokat (a rokonság vagy a turista kirendeltség)
Megnéztem az ausztrál közszolgálati (ABC) oldalát. Ott már azt is tudják, hogy két (ausztrál) nő van a sérültek között, akiket már el is szállítottak Kairóba kezelésre. A kairói ausztrál követség konzuli osztályáról már útban vannak, hogy találkozzanak a két nővel. John Howard miniszterelnök közölte, hogy az asszonyokat már (orvosilag) ellátták. "...Az egyiküket éppen operálják, és ha kell, a másikat is megműtik...." - tette hozzá, majd így folytatta: "...Konzuli kapcsolatot vettek fel három személlyel, akiket érintett ez a merénylet, és engem értesitettek, hogy az ausztráliai rokonságot már tájékoztatták...". John Howard egyúttal mélységesen elítélte a bombatámadást. Az ausztrál külügy (DFAT) közben bejelentette, hogy egy 27 éves new south wales-i és egy 36 éves melbourne-i nő sérült meg. Hogy sérülésük mennyire súlyos, azt egyelőre nem tudni.
Mikor olvasható majd ehhez hasonló a magyar médiában, a magyar sérültről?
posted by Pocakos @ 1:31 PM 0 comments
......ezzel a címmel írtam meg gondolataimat a magyarországi választással kapcsolatban. Akit értekezésem érdekel, I T T olvashatja el.
posted by Pocakos @ 7:49 PM 0 comments
posted by Pocakos @ 1:31 AM 0 comments
Berlusconi inkább énekelt, mintsem a hagyományoknak megfelelően telefonon felhívta volna politikai ellenfelét, az áprilisi parlamenti választásokon minimális (0,1 %) különbséggel győzött baloldali tömörülés vezérét, Romano Prodit, hogy gratuláljon neki.
Berlusconi egy dalt adott elő pártja, a Forza Italia, tegnapi (péntek) triest-i gyűlésén. A dal címe: "A választási vereség éjszakája". Szövegét részben ő szerezte, és olyan sorok vannak benne, mint
Menjünk, hagyjunk mindent magunk mögött.
Hagyjuk az újságokat, a televíziót, a pártokat,
hagyjuk mindazokat, akik többé engem nem akarnak
A választást elvesztő 69 éves Berlusconi különben bárzongoristaként dolgozott egy luxustengerjárón mielőtt politikusi pályára lépett. Erre is volt némi utalás az előadott hattyúdalban.
Menjünk egy távoli szigetre a másik féltekén
és ne gondoljunk semmi másra
csak az életre és a szerelemre.
Ezeket a sorokat is sokan találónak érzik, hiszen a kampány alatt Berlusconi többször is kijelentette, hogy ha elveszti a választást, akkor valószínűleg egy tengeri utazásra megy Tahitiba vagy a Bahamákra.
Újságírói kérdésre válaszolva elmondta: „ Az új parlament megnyitási napján (jövő pénteken) beszélni fogok az államelnökkel, aki meg fogja nekem mondani, hogy mikor mondjak le. Addig, pedig az irodámban leszek és végzem a dolgomat.”
Politikai megfigyelők úgy tudják, hogy Berlusconi vereségének bejelentése (elismerése) előtt néhány órával telefonon beszélt közeli szövetségesével, George W. Bush, amerikai elnökkel. Bush elnök különben felhívta Prodit (is) és gratulált neki a győzelemhez. Ez a telefonhívás azonban egy héttel később érkezett, mint az EU vezetők pl. Blair, Chirac vagy Merkel jókívánságai.
posted by Pocakos @ 9:10 PM 0 comments
Kirúgták a CIA-tól azt a magas rangú tisztviselőt, aki kiszivárogtatta a titkos börtönökről szóló hírt a Washington Post szakújságírójának. A hírszerző ügynökség szóvivője csak annyit mondott, hogy valakinek azért kellett távoznia a szervezetből, mert „engedély nélkül kapcsolatot teremtett a médiával és bizalmas információkat juttatott el riporterekhez többek között titkos akciók részleteit." Ebből, jól értesültek arra következtetnek, hogy ez annak a botránynak a következménye, melyet a Washington Post egyik cikke indított el, a terrorista gyanús foglyok „repültetésével”, valamint a kelet-európai börtönök állítólagos létezésvel kapcsolatban. A sors fintora, hogy a cikk szerzőjét (Dana Priest) épp a héten tüntették ki a Pulitzer-díjjal ezért az írásáért. A Washington Post jelezte, hogy eddig sem Diana Priest-et, sem más újságírót nem keresett meg, és nem hallgatott ki a Központi Hírszerző Ügynökség (CIA). A történtekről akkoriban én is beszámoltam. (Vihar a CIA körül és Létezik a CIA utasszállítógépe)
posted by Pocakos @ 2:50 PM 0 comments
Olvasom (az MTI-re hivatkozva) a Népszabadság hírét:
"....Életét vesztette az első ausztrál katona Irakban - jelentette be szombaton az ország védelmi minisztériuma. A közlemény szerint *a katona az ellenséges erőkkel pénteken kibontakozott tűzpárbajban megsebesült* , majd nem sokkal azután, hogy kórházba szállították, meghalt......"
Ugyanez a Magyar Nemzet-ben is:
".......A katona egy pénteki tűzpárbajban megsebesült......"
És az index.hu-ban is ez a szöveg található, forrásként az MTI megadva
A Népszabi nem ír időpontot, a MN 10:57-tel, az index.hu 9:34-gyel jelzi a hír megjelenését web-oldalán. Az MTI 08:09-re datálja hírét.
Ugyanakkor az ausztrál lapok, hírügynökségek a védelmi minisztériumra hivatkozva írják, hogy a katona balesetben halt meg. Maga a védelmi miniszter Dr Brendan Nelson mondta, hogy a szerencsétlenül járt katona a körletében tisztította a fegyverét, amikor az ismeretlen okból elsült és a fején találta el. Azonnal elszállították a közeli US katonai kórházba, ahol a legkörültekintőbb kezeléssel sem tudták az életét megmenteni. Valóban ő az első ausztrál katona, aki Irakban meghalt, de nem tűzpárbajban.
Ez a (MTI) hír olvasható még - egyelőre - az MTV Híradójának web-oldalán is, mint hirado.hu/MTI "közös" hír.
Sőt, a stop.hu csak most, 14:16-kor közölte (MTI-re hivatkozva)
posted by Pocakos @ 12:47 PM 0 comments
Pénteken (április 21.) töltötte be 80. életévét II. Erzsébet királynő, 16 független ország (Brit Nemzetközösségi tag) államfője. 1926-ban Elizabeth Alexandra Mary Windsor néven látta meg a napvilágot, mint Albert herceg és felesége (Lady Elizabeth Bowes-Lyon) első gyermeke. Édesapját VI. György néven koronázták meg, akinek 1952-ben bekövetkezett váratlan (és korai) halála miatt II. Erzsébet lépett a trónra. Koronázására 1953-ban került sor. Férje, Philip, az Edinburgh-i herceg, a görög királyi család sarja, és csak Erzsébettel kötött házassága előtt vette fel a brit állampolgárságot. Házasságukból négy gyermek született, a trónörökös Prince Charles (1948), valamint Anne (1950), Andrew (1960) és Edward (1964). II. Erzsébet eddigi uralkodása alatt 10 miniszterelnöke volt az Egyesült Királyságnak, miközben közel 130 millióan tekintik országuk államfőjének, hiszen őfelsége a (brit) Nemzetközösség, valamint a Church of England (világi) feje, vezetője is. 54 éves uralkodásával a világ második legrégebben hatalmon lévő államfője a thaiföldi király után. A brit trónon pedig a negyedik leghosszabb ideig uralkodó Viktória a királynő, III. György és skóciai Jakab után.
Születésnapján, fia, Károly trónörökös köszöntette a közszolgálati rádióban és televízióban (BBC), aki „drága mamá”-nak nevezte az uralkodót. A rossz nyelvek szerint Tony Blair-nek és minisztereinek mélyen a (saját) zsebükbe kellett nyúlni, mert az udvar megsúgta milyen porcelán készletet szeretne őfelsége. II. Erzsébet születésnapi ebédjére 99 olyan alattvalót hívtak meg, akik ugyancsak 1926. április 21-én születtek.
Azt hittem megoldódott a Dávid rejtély, amikor hallottam, olvastam, hogy „Megszólalt Dávid Ibolya fia! ” - így felkiáltójellel a végén, - olvasható az MTV Híradó web-oldalán, és ugyanott letölthető az egyperces video a telefonbeszélgetésről.
Őszintén, arra számítottam, hogy kiderül mi volt az a „beilleszkedési probléma”, ami miatt a mamának (és az egész családnak) oly hirtelen el kellett utaznia január végén Ausztráliába. Ehelyett azt bizonygatták, hogy nem igazak azok az eleve hazug, aljas és képtelen sms-ek és e-mail-ek, amikkel - erős politikai megfontolásból - nem csak Dávid Ibolyát, de gyermekét is be akarták feketíteni, így a kampány utolsó szakaszában. Megjegyzem, az idei kampány legszégyenletesebb része volt az MDF és elnökének szabályszerű meghurcolása.
Az én görcsölésem másról szól. Arról, hogy a mai napig nincs egyértelmű, hitelérdemlő (és hihető) válasz, magyarázat, indok, ok stb. Dávid Ibolya idén január végi hirtelen eltűnésére. Hiszen ő, ill. párttársai dobták be a köztudatba a csapot-papot ott hagyva gyerekéhez rohanó édesanya – megjegyzem – szimpatikus képét.
Most viszont gonosz leszek! Tessék figyelmesen végignézni az MTV (Napkelte) egy perces videoját.
Pallagi műsorvezető papírról felolvas három kérdést, a telefonvonal másik végén a srác mindegyikre azt válaszolja, hogy nem. Majd a mamának még épphogy sikerül elköszönnie. ( - Szia Miki! - mondja Ibolya. - Szia anyu! - jön a válasz. Majd az anyai búcsú: - Szia, puszillak!) Ennyi. Az eddig „beilleszkedési problémákkal” küzdő gyermekéért aggódó anya, aki követségekről szerzett be papírokat, hogy igazolja: fia nem drogos és a hatóságokkal semmilyen konfliktusa nem volt, - nos ez az anya egy szót sem szól, mikor megtudja, hogy a vonalban a fia van. (pl. „Hogy vagy kisfiam?” „Jó hallani a hangodat”….stb.), Megvárja a riporteri „kikérdezést”, „vallatást”, és csak a végén két szóval köszön el gyermekétől, akiért otthagyott csapot-papot és (családostul) elszaladt a világ végére.
Aztán az is furcsa, hogy ellentétben a Vágó műsorral, itt nem lehet hallani a kicsöngést, a kagyló felvételét. Nincs bejelentkezés, pedig a nyugati világban, ha felveszem a vezetékes kagylót, rögtön a (család)nevemet mondom be. Ennek a közjátéknak a hiányában feltételezem, hogy előre megbeszélt telefoninterjú volt. Nem pedig spontán. Hogyan is lehetett volna!? Hiszen akkor nem biztos, hogy a srác péntek koradélután telefonközelben van.
Végül, Pallagi ravasz kérdése sem jött be, hogy a nézők lássák, érezzék: „egyenes adás”-ban vagyunk a nyolc órás időeltolódás ellenére. Ugyanis, arra a kérdésre, hogy most hány óra van Brisbane-ben, Miklós azt válaszolta, hogy délután négy. Miközben a video felvételen jól látszik a tv órája (jobbalsó sarok), amelyen budapesti idő szerint 8:24 van, azaz (majdnem ) félkilenc. Én biztos, hogy félötöt mondtam volna, vagy azt, hogy elmúlt négy. Szőrszálhasogatás? Kekeckedés? Lehet. De mondtam, hogy gonosz leszek!
Bármit is gondolnak olvasóim, Dávid Ibolya (és fia) mai (ápr. 21.) tv szereplése nem oldott meg semmit. Eddig sem hittem, hogy drog miatt leültették a srácot. Az viszont továbbra is foglalkoztat, hogy valójában miért (és hova) tűnt el oly hirtelen az elnök-asszony három hétre idén január végén? Mi történt valójában? Mi ennek a titkolózásnak a valódi oka? Mert Miklós fia „beilleszkedési problémájára” való hivatkozás továbbra is megalapozatlannak és hiteltelennek tűnik. Elképzelésem, „gyanúm” ITT olvasható.
Dávid Ibolya ausztráliai útjával kapcsolatos írásaim
2006. február 04 - Barbalicsné Ausztráliában
2006. február 14 - Hogy is van ez Barbalicsné?
2006. április 14 - Ibolya és a tisztelet
2006. április 19 - Ki védi meg Dávid Ibolyát?
Az MDF és elnöke - összefoglaló
posted by Pocakos @ 9:43 PM 0 comments
Gyurcsány győzelmét jósolja a tekintélyes amerikai gazdasági hírportál, a Bloomberg. Budapesti tudósítója (Pénz Balázs) összeállítása szerint ez azt jelenti, hogy a (jelenlegi) miniszterelnöknek be kell tartania a szavát, (választási ígéretét), hogy az országot (gazdaságilag) felkészíti az euró időbeni bevezetésére. Igaz, mindkét nagypárt (MSZP, Fidesz) választási ígérete volt az euró 2010-es bevezetése, amihez az államháztartási hiányt a felére kell(ene) csökkenteni. Gyurcsány várható győzelmét nagyban elősegítette Orbán Viktor április 12-i bejelentése, mely szerint visszalép a miniszterelnöki jelöltségtől.
Az államkötvények és a forint egyaránt erősödött az első forduló eredményei után. Tegnap (ápr.20.) 266.- forinton állt az euró a választások előtti 268-hoz képest. „Gyurcsány a biztosabb tipp” – mondja egy londoni valuta stratéga – „a piacnak jót tesz majd, amikor a szocialisták (a győzelem után) bejelentenek néhány gazdasági változtatást.”
Egy másik szakértő Bécsből azt mondja, hogy az új miniszterelnöknek „meg kell találnia az arany középutat a választási ígéretei és az EU, a „besoroló” intézetek és a piac nyomása között, hogy csökkentse a hiányt.” Hiszen eddig süket fülekre talált az EU, az Európai Központi Bank és hitel „besoroló” intézetek bírálata. A Bloomberg gazdasági szakemberei szerint Magyarország az idén sem tudja teljesíteni a maastricht-i kritériumokat. És ez már az ötödik éve! Az euró bevezetésére aspiráló országoknak a költségvetési hiánya nem haladhatja meg a hazai össztermelés (GDP) 3 %-át. Ez az arány tavaly 6,1 % volt Magyarországon.
A jelenlegi politikai helyzetet elemezve a cikk megállapítja, hogy ameddig az első forduló után (már április 10-én) az MSZP-nek és az SZDSZ-nek sikerült (választási) megegyezést kötnie a második fordulóra, addig az ellenzék ugyanilyen törekvése kudarcot vallott, sőt április 12-én Orbán visszalépett a miniszterelnöki jelöltségtől (is). Ez a helyzet (a papírforma szerint) a baloldalnak kedvez, és a Szonda-Ipsos előrejelzése szerint a következő parlamentnek 180 MSZP-s, 20 SZDSZ-es, 169 Fidesz-es és 13 MDF-es képviselője lesz. Ez Gyurcsánynak 18 mandátumi többséget fog biztosítani az előző négy év 10 mandátumi többségével szemben.
Orbán kampánya az életszínvonalra koncentrált. Országszerte plakátokon hirdette: „Rosszabbul élünk, mint négy éve”, amiket statisztikai adatokkal támasztott alá, miszerint emelkedett a földgáz, a szívgyógyszerek és a lakáshitelek ára. Egyúttal megígérte, hogy csökkenteni fogja a személyi jövedelemadót és a társadalmi biztosítási hozzájárulást, miközben egy extra havi nyugdíjat is biztosít. Orbán azzal számol(t), hogy kormányzása alatt a gazdasági növekedés 7 %-ra emelkedne a jelenlegi 4.3 helyett, miközben új munkahelyeket teremtene az olcsóbb társadalmi biztosítással, ami megnövelné a költségvetést. Most, az első forduló után, pedig azzal állt elő, hogy a jelenlegi szocialista kormány újraválasztása esetén a forint értékét vesztené, az infláció az egekbe szökne és az egészségügyi szolgáltatások sokaknak nem lenne elérhető, megfizethető.
A Bloomberg erre a magyar utcaemberét idézi. A 64 éves nyugdíjas mérnök szerint: „Gyurcsány ügyesebben adta elő elképzeléseit. Orbán, pedig csak überelte az ígérgetéseket. Nem tudom, miből akarja azokat fizetni”.
posted by Pocakos @ 10:56 AM 0 comments
A Pentagon nyilvánosságra hozta a guantanamo-i támaszponton vádemelés és ítélet nélkül évek óta fogva tartottak névsorát. Az US különleges katonai börtönében ezek szerint 558 terrorista gyanús személy sínylődik. A lista ország megjelöléssel, a nevek pedig angol fonetikával lejegyezve itt található.
posted by Pocakos @ 1:19 AM 0 comments
A vietnami Kommunista Párt most tartja 10. országos kongresszusát. Mint az állami hírügynökség web-oldalán olvasható, folyamatosan érkeznek a testvérpártok jókívánságai. A gratulációk szövege igencsak "nosztalgikus", hiszen éltetik Ho apót (a fiatalabbak kedvéért: Ho Chi Minh elvtárs), a hős vietnami nép vezérét, aki legyőzte a japánokat, a franciákat és az amerikaiakat. A köszöntőkben olyan ismerős szavak, fogalmak találhatók, mint proletárforradalom, szocializmus, imperializmus, ötéves terv stb. A világ minden tájáról érkező jókívánságok feladói között találjuk a görög, bangladesh-i, sri lanka-i, ciprusi, spanyol, mongol, ukrán, bolgár, mexikói, chile-i és norvég kommunista pártot, valamint a cseh-morva-it, és a magyart. A Thürmer Gyula vezette párt jókivánsága így kezdődik: „A magyar kommunisták csodálják (nagyra becsülik) a vietnami Kommunista Párt történelmi szerepét…… és így fejeződik be: ….Az egyesített szocialista Vietnam napjainkban fontos eleme (része) a régió és a világ biztonságának és stabilitásának.”
posted by Pocakos @ 12:48 AM 0 comments
Egyre jobban kezd bennem úrrá lenni az a gondolat, hogy Dávid Ibolya nem is volt Ausztráliában.
Lehet, hogy meglepő állításom, de a rendelkezésemre álló információkból nem derül ki egyértelműen ennek a második ausztrál útnak a létrejötte. Mindinkább az a gyanúm, az MDF központjában találták ki – nagy hirtelen – a megroppant egészségi (ideg?) állapotú elnök asszony védelmében. Aztán már nem volt visszaút. Mire is alapozom gyanúmat.
1. Dávid Ibolya már egyszer összeesett a Parlamentben
2. Hock Zoltán elnökhelyettes február elsején nem úgy nyilatkozott, mint aki tisztában van egy ausztráliai utazással.
„…..családi ügyben utazott el külföldre mintegy hete, és napokon belül hazatér…”
„……Dávid Ibolya fia külföldön tanul, ahol beilleszkedési gondjai voltak, ezért látogatta meg édesanyja…..”
„…..hangsúlyozva, hogy a pártelnök nem tervezte ezt az utazást…”
Ez a „hivatalos” nyilatkozat több ponton sem felel meg a valóságnak. Kezdjük ott, hogy ilyen rövid idő alatt (Hock szerint másfél hét, beleszámítva a kétszer 24 órás repülőutat, plusz a 8-10 órás időkülönbség miatti átállást is) nem sokat tehetett gyermekéért. Tovább is maradt az elnök asszony, hiszen a nyilatkozattól számított két hét után, csak február 14-én tért haza. De ez a kisebbik baj.
Sokkal inkább megkérdőjelezhető, hogy a nem tervezett utazáshoz honnan és hogyan szerzett – ilyen hirtelen ausztrál vízumot? OK, OK. Diplomata útlevele van, és mint közéleti személyiség valószínűleg gyorsított eljárásban szerezte be az úti okmányokat. Igen ám, de „hirtelen” vele ment a férje és a lánya is! Tehát az egész családnak diplomata útlevele van? A repülőjegyet mikor vették meg, „oly hirtelen”? - mely ilyen esetben kb. félmillió forint fejenként (oda-vissza), és általában meg kell mondani a visszaút időpontját. A nyíltvégű (open end) repülőjegyek még drágábbak szoktak lenni. Tudom, ha a gyerekről van szó, a pénz nem számít. Mégis. Különben is Hock nyilatkozatában nem szerepel a család, mármint a férj és a lány, csak az aggódó édesanya.
3. Az Ausztráliában töltött időről nincs infó, kivéve az előbb jelzett Hock nyilatkozat, mely szerint
„……a pártelnök jelen van az MDF életében, részt vesz a döntésekben, és folyamatosan tartják a kapcsolatot…..”
Ez pedig azt sejteti, hogy esetleg az elnök asszony közelebb volt a székházhoz, ill. Magyarországhoz. Arról nem is beszélve, hogy eszerint teljesen képben volt a Tisztelet Társaságával való egyezkedéseket illetően, hiszen hazaérkezése másnapján már alá is írta a választási együttműködést.
4. Kicsit furcsa, nem életszerű, hogy az egyedül töltött karácsony okozta traumát több mint egy hónap multán egy anyai simogatás orvosolni tudja. Egyáltalán, hol volt Dávid Ibolya és családja karácsonykor? Akkoriban miért nem jött rá egy hirtelen utazás? A telefonban síró fia vigasztalására. Ha pedig már akkor elhatározta, hogy meglátogatja, akkor bizony jó előre megtervezett útról van szó!
Ezek csak (rosszindulatú) gondolatok, amelyekből arra következtetek, hogy itt mégsem a fiúval volt baj. Sőt, azt is el tudom képzelni, hogy a család valahol Dél-Kelet-Ázsiában találkozott. Ausztráliából igen olcsó volt az idei nyáron az előző évi tsunami miatt a thaiföldi utazás.
Élénk fantáziámat csak Dávid Ibolya tudná megcáfolni, de nem olyan külügyi nyilatkozattal, hogy a „canberra-i magyar nagykövetséget nem keresték meg az ausztrál hatóságok”, ergo Miklós fiának kutya baja. – elmúlt a fejfájása.
A félretájékoztatott, és ma már szinte senkinek és semmiben nem hívő magyar lakosságot csakis az nyugtatná meg Dávid Ibolya igazáról, ha az elnök asszony bemutatná útlevelét, benne az ausztrál hatóságok pecséteivel, valamit közzé tenné fiának néhány e-mail-ét (forráskóddal, fejléccel), amelyben családját vagy barátait értesíti, hogy „jön az anyám”, „itt az anyám” vagy „most mentek el, és milyen jó volt együtt”.
Érdekes, eddig még senki sem jelentkezett ifj. Barbalics Miklós ismeretségi, ill. baráti köréből, hogy tisztázza a fiatalembert, ill. édesanyját, és ezzel védelmébe vegye az MDF elnökét, Dávid Ibolyát, akire ez most igencsak ráférne.
Még néhány (komolyabb) gondolat "Az MDF és elnöke" címmel itt olvasható.
posted by Pocakos @ 5:23 PM 7 comments
Megdöbbenéssel hallgattam a TV2 reggeli műsorában (Mokka) Havas "tanár úr"(?) interjúját, beszélgetését Magyarország miniszterelnökével. Havas Henrik neve számomra (Forró Tamással együtt) a Kádár korszak Magyar Rádiójának a Reggeli Krónikájából ismert. Én az adások írott (lehallgatott) változatait olvastam, és mindig jókat mosolyogtam, amikor a "tanár úr" nyáron azzal búcsuzott el, hogy "kánikulára számíthatunk. Havas Henriket hallották." vagy rádiós társa: "itélet idő várható, heves havazás, minusz 20 fok. Forró Tamást hallották". Ha nem tévedek Havas (és Forró) még Kádár Jánossal is készített interjút.
Nos, ennyi bevezető után, a demokrácia 16. esztendejében Havas "tanár úr" (egy letűnt korszak egykori sztárriportere) ma reggel azt mondta a harmadik köztársaság miniszterelnökének: "Ne rángassa a száját, hanem válaszoljon!". Nem tudom a "tanár úr" hol tanít, de azt azért megkérdezném tőle, hogy hol tanult? - ilyen modort. Mert ez a fajta "riportereskedés"(?) Nyugaton ISMERETLEN. De a Kádár rendszerben sem tanították!
posted by Pocakos @ 11:45 AM 3 comments
Az Oscar-díjas magyar filmrendező mellékszereplő lett Jiri Menzel „Anglia királyát szolgáltam” című legújabb filmjében. Szabó egy gazdag brokert fog alakítani. A történet a második világháború idején kezdődik és egy cseh pincér életét mutatja be egészen a 60-as évekig. Menzel közölte, hogy nem valamiféle viccnek szánta Szabó megkeresését és felkérését a szerepre, hanem régi barátságuk miatt gondolt magyar kollegájára, aki a múlt héten két napot Prágában töltött.
posted by Pocakos @ 8:43 AM 0 comments
Ezzel a címmel ír a Financial Times (FT) Gyurcsány Ferencről. A cikk azt az embert mutatja be, akinek a rendszerváltás óta először sikerült az újraválasztás.
Különben ez Gyurcsány második győzelme – a FT szerint – hiszen az első miniszterelnökké való kinevezése volt 2004 augusztusában. Az sem volt egyszerű, mert a pártban az öregek még nem érezték, hogy elérkezett volna az őrségváltás ideje. A lap szerint Kovács László pártelnök magánbeszélgetéseken azt mondta, hogy „Gyurcsány sohasem lesz miniszterelnök”. Aztán, amikor az öreg gárda Medgyessy leváltása mellett döntött, Gyurcsány puccsal szerezte meg a hatalmat: rendkívüli kongresszust erőszakolt ki, és maga mögé állította a tagságot. Sok közeli ismerőse, barátja szerint Gyurcsány erre készült egész (felnőtt) életében. Politikai karrierjének a (kommunista) párt és rendszer bukása vetett véget. Épp akkor szerzett gazdasági diplomát és a magánszektorban keresett új lehetőségeket.
Barátai, szimpatizánsai szerint egy „briliáns üzletember”, ellenfelei, ellenségei szerint viszont kihasználta egykori kommunista kapcsolatait és olcsón jutott a privatizálásra felkínált vagyonhoz. A kommunista múlt egy dolog, de az egykori kommunisták vagyonszerzése, -gyarapodása sok ember szemében szálka. Ezt csak tetőzi házassága, a sztálinista idők egyik leghírhedtebb alakjának unokájával. Ráadásul abban a villában él, amelynek egy részét évtizedekkel ezelőtt a párt „utalt ki” a nagypapának. Ez, pedig igen erős szimbólum azok szemében, akik ebben látják Gyurcsány kötödését a kommunista múlthoz.
Gyurcsány, mint az ország egyik leggazdagabb embere, azután tért vissza a politikába, hogy kezébe került és elolvasta "A harmadik út" című könyvet, mely Tony Blair sikeres politikai elveiről szól(t). A könyvet magyarul – saját pénzén - Gyurcsány adta ki. Ebben az ideológiai kiáltványban a szerző (Anthony Giddes) kifejti Blair elképzelését, hogy összekapcsolja a piaci versenyt a szociális igazságossággal. Gyurcsány hamarosan bekapcsolódott Blair barátja és szellemi mentora (Peter Mandelson) által alapított „Policy Network” munkájába, és a társaság magyarországi képviselője lett. A volt budapesti brit nagykövet (Nigel Thorpe) szerint Gyurcsány nagyon komolyan vette a blair-i gondolatokat és hamar rájött, hogy a szocialista párt megújhodása nélkül nem élheti túl a 21. század kihívásait. Ehhez találta megfelelőnek a Blair-Mandelson féle modellt, amiben hisz is!
Mindezek ellenére a választásokért feláldozta (vagy félretette) a blair-i ideológiát. Kormányzása másfél éve alatt semmit sem tett az ország növekvő költségvetési hiánya ellen, ami nyugtalanítja a (külföldi) befektetőket és aláássa a forint stabilitását.
Tanácsadói szerint az elkövetkező négy évben radikális reformokat fog végrehajtani az egészségügy és az oktatás terén, miközben továbbfolytatja a nagyarányú költekezést oktatásra és infrastruktúrára, azaz útépítésre.
Gyurcsány legnagyobb gondja azonban maga a pártja lesz, - kritikusai szerint. A többmint 40 évig Londonban élt, és most Fidesz-es EU parlamenti képviselő Schöpflin György szerint „a magyar Szocialista Párt teljesen más állatfajta, mint a brit Munkáspárt, melynek (belső) támogatottsága sokkal nagyobb volt, amikor Blair megreformálta azt."
posted by Pocakos @ 12:42 PM 0 comments
Olvasom az azeri „baltás gyilkos” elítélésről szóló (magyar) beszámolókat. A történet ismert.
2004-ben NATO kiképzés keretében angol nyelvtanfolyam indult a Zrínyi Miklós Nemzetvédelmi Egyetemen (ZMNE). Az egyik azer(bajdzsán)i hallgató (különben hadnagy) baltával megölte az ugyancsak hadnagyi rangban lévő és alvó örmény tanulótársát.
A Fővárosi Bíróság a 27 éves Safarov hadnagyot csütörtökön (ápr. 13.) első fokon életfogytiglani börtönre ítélte előre kitervelten, aljas indokból, különösen kegyetlen módon elkövetett emberölés és emberölés előkészítésének bűntette miatt. Az azeri katonatiszt legkorábban 30 év letöltése után szabadulhat. A vádlott és ügyvédje fellebbezett.
Az várható volt, hogy az ítéletet az örmények örömmel és megnyugvással fogják üdvözölni, miközben az azeriek a csalódottságuk jeléül tiltakozni fognak, és részrehajlással vádolják majd a magyar hatóságokat, igazságszolgáltatást. Ez szinte természetes reakció két régi, ha nem ősi ellenséges népcsoport között. A magyar bírói ítélet „fair”-nek tűnik, hiszen ha magyar ember ölte volna meg álmában szomszédját, az sem kapott volna kevesebbet. Mégis. A magyar média (beleértve az MTI -t is) eltitkol – vagy inkább elhallgat? - néhány dolgot, amit az azeriek kifogásolnak.
Nincs (magyar) válasz, hogy a gyilkosságot miért polgári büntetőeljárás alá helyezték, és miért polgári bíróság döntött a katonatiszt tettéről? Hiszen az azeri hadnagy katonaként érkezett Magyarországra, hogy a NATO keretében (kötelékében?) angolul tanuljon, ergo, katonai bíróság elé kellett volna állítani. Ráadásul nem magyar, hanem NATO (katonai) bíróság elé, semleges területen. Ez utóbbit már az azeriek követelik, de valóban, mi a magyarázata a polgári bíróság elé állításnak?
Megjegyzem, az Ausztráliában kiadatásra váró Charles Zentai Károlyt – a canberra-i magyar szóvivő szerint – Magyarországon katonai bíróság elé akarják állítani, mivel tettét katonaként követte. Ugyanakkor a kiadatást polgári büntetőeljáráshoz kérte a magyar fél, hiszen az 1946-os népbíróságok sem voltak katonaiak. Sőt, a háborús bűnösök ellen akkoriban kiszabott ítéleteket sem katonai bíróságok hozták.
Most (04.18.) jelent meg egy örmény hírportálon, hogy a magyar törvények szerint az életfogytiglanra ítéltet NEM LEHET KIADNI. Ezt Nazeli Vardanyan, a brutálisan meggyilkolt örmény hadnagy ügyvédje közölte, és egyuttal jelezte, hogy az azeri média félrevezeti (és bujtogatja) a helyi lakosságot.
posted by Pocakos @ 1:58 PM 6 comments
Infarktus végzett egy magyar turistával a Himalája lábánál – jelenti a Bhutan-i királyság online hírügynöksége. A tudósítás szerint az 55 éves Saskoi Gábor helyi idő szerint csütörtökön délután félháromkor fényképezés közben esett össze, és kórházba szállítása alatt kb. négy órakor érte a halál. Az elhunyt, lánya és még három barátjuk április 11-én érkeztek az indiai fennhatóság alatt álló királyságba, ahol hat napot kívántak eltölteni. Saskoi – valószínűleg Saskői Gábornak már volt egy infarktusa 14 évvel ezelőtt. Ezt a lánya közölte. A magyar férfit tegnap (pénteken) elhamvasztották – áll az angol nyelvű jelentésben.
posted by Pocakos @ 11:19 AM 2 comments
Túl az első fordulón örömmel konstatálom, hogy továbbra is négy párti lesz a magyar parlament.
Ugyanis az első forduló (április 09) előtt nemcsak a közvéleménykutatók, de a közhangulat is azt sugallotta, hogy megvan az esély a két párti parlamentre. Azaz a (nyugat-)európai hagyományoktól eltérően - amerikai mintára - két nagy (bal- és jobboldali) „gyűjtőpárt” fogja uralni a magyar politikai életet. A (nagy) különbség csak ott van, hogy míg a tengerentúlon a két nagy párt közül egyik sem kérdőjelezi meg a másik hazafiságát, „amerikaiságát”, addig a magyar politikai életben - 2002-ben - a vesztes (párt) veresége után megkérdőjelezte a többség által megszavazott törvényes kormány létét, legitimációját. Majd azon nyomban nyílt szervezkedésbe kezdett (polgári körök) egy nem létező „ellenség” ellen. Ez a világon egyedülálló kezdeményezés volt egy magát demokratikus parlamenti pártnak tartó és nevező tömörülés részéről.
A nyugati demokráciában még nem volt példa, hogy egy parlamenti jobboldali (konzervatív) párt választási veresége után „nemzetellenes”-nek kiáltsa ki politikai ellenfelét. Gondoljunk csak Thatcher vagy Kohl kancellár választási vereségét követő napokra. Vagy például a mostani olasz választásokra. Borítékolható, hogy Berlusconi nem fog hasonló beszédet tartani és (polgári) köröket szervezni, mint azt Orbán Viktor tette 2002-ben. Az sem valószínű, hogy az olasz jobboldal vezére kijelenti majd, hogy a szocialista Prodi és a rászavazók „nemzetárulók” vagy éppenséggel nem olaszok, esetleg (mind) a „nagytőke képviselői”.
Az Orbán-féle vezetés a nyugati demokráciák jobboldali (konzervatív) parlamenti pártjaitól (így a Néppárttól is) idegen kampányba és ígérgetésekbe kezdett. A rengeteg „(állami) garanciá”-t, valamint a külföldi tőke „visszaszorításá”-t ígérő kampány sokkal inkább hasonlított a marxista diktatúrákra jellemző szlogenekre, mintsem egy „vállalkozóbarát” nyugati jobboldali programra, célkitűzésre. Az elhibázott kampány előrevetítette a bukást, különösen egy olyan országban, ahol ezek az ígéretek és szólamok igencsak rosszemlékűek. A baloldal győzelme szinte előrelátható volt.
És itt álljunk meg! Vessünk egy pillantást a képzeletbeli politikai palettára, mert erről megszoktunk feledkezni. Középen a két rendszerváltó párt, a kissé „összezsugorodott” MDF és SZDSZ áll. Ezektől jobbra, ill. balra található a két nagy („gyűjtő”)párt (Fidesz, MSZP), majd a széleken a MIÉP és a Munkáspárt. Ez nem mindig volt így! A demokratikus pártok megalakulását, és a harmadik köztársaság első szabad választását követően, az (MDF-es) Antall-kormány idején, a Fidesz ellenzékben volt, az SZDSZ-t, azaz a baloldalt támogatta. Sőt, úgy tűnt, hogy Orbánék az SZDSZ „ifjúsági tagozata” - a 35 éves tagsági korhatárral. Erre valahogy nem akart emlékezni egyetlen Fidesz-es szónok sem hétfőn (április 10.) a Várban tartott „értékelő” gyűlésen. Mintha maga Orbán Viktor is az Antalli örökség egyedüli letéteményesének tűntetné fel magát manapság. Érdekes, a fidesz.hu oldalán olvasható történelmi áttekintésből is kimaradt az ellenzékiség megemlítése a jobboldali értékeket képviselő Antall-kormány idején, 1990-94 között. A legmegdöbbentőbb a hangulatkeltő előszónok Pokorni Zoltán beszéde volt, aki a Fidesz (vezette jobboldal) győzelme érdekében még a szélsőjobbos MIÉP-et is soraiba hívta.
Az eredményhirdetés éjszakáján (április 09) úgy tűnt, a szavazók (a néma, de bölcs nép) többsége beijedt a Fidesz által hónapok óta sugallott kétpártrendszer rémálmától, és visszasegítette a törvényhozásba a politikai súlyát vesztett két rendszerváltó pártot. Az első gondolatok a szokásos logikai „papírformák”-ra alapultak.
Az SZDSZ szimpatizánsai „berezeltek” és a kieséstől való félelem mozgósította táborukat. De lehet, hogy csalódott MSZP-sek és/vagy a „többpártrendszer” baloldali hívei (is) csatlakoztak a rendszerváltó párt ringben maradásához.
Hasonló megfontolások, magyarázatok látszottak a jobboldalon is az MDF „feltámadásá”-nak értékelése, ill. értelmezése kapcsán. Egy pocsék rossz Fidesz kampány láttán az Antalli örökséget, valamint a (nyugat-)európai jobboldali értékeket követni vágyó választók a kiesésre álló MDF-ben fedezték fel a „menekülési útvonalat”. Dávid Ibolya első szenvedélyes megnyilatkozásaiból sok keserűség érződött ki. Az az irgalmatlan nyomás és feszültség tört belőle fel, ami az elmúlt négy esztendőben összegyűlt és ránehezedett, miközben megpróbálta visszaverni a magát a jobboldal vezérének kikiáltott „gyűjtőpárt”-nak, ill. „szövetség”-nek a bedarálásra tett kísérleteit.
Nagyon szimpatikusnak tűnt a „Vaslady” szerep, különösen a (szélső)jobboldali áskálódások, trükkök fényében. A vesztésre álló orbáni koncepció vergődése szánalmassá tette a Fideszt. Egyre inkább kirajzolódott, hogy itt a hatalomért folyik a harc, és ezért még a vezéráldozattól sem riad vissza a nyugati, európai jobboldaltól igen távol álló orbáni csapat. Erről a nyugati újságok és hírügynökségek is beszámoltak. Megjegyezve, hogy azért Dávid Ibolya sem Jeanne d’Arc, és az a fehér kéz sem olyan habtiszta, mint azt gondolnánk. Hiszen, mint Orbán egykori igazságügyi minisztere sok olyan törvénymódosítást hajtott végre, amik nem éppen a nyugati demokráciák szellemében történtek, és amikre manapság is (egyre gyakrabban) hivatkozik a jelenlegi baloldali kormány.
Az igazi fordulót - számomra – azonban a csütörtök esti tv szereplése hozta. Dávid Ibolya lerántotta a leplet a „nagy titok”-ról. Honnan volt, jött a közel 300 ezres szavazóbázis többsége? Saját bevallása szerint a kb. 130-140 ezer tagot számláló Tisztelet Társasága segítette át az 5 %-os küszöbön. A véletlenek furcsa összejátszása, hogy az adás előtt kb. félórával kaptam egy telefont, és egy ismerősöm azt újságolta, hogy „Kordáék baromi pipák, mert tudtuk nélkül(!) az MDF-nek kampányoltak.” Majd kifejtette, hogy az MSZP szimpatizáns énekes házaspár úgy érzi csúnyán átvágták őket, mivel nem tudták, hogy fellépéseiket kampánycélokra használják fel, és ráadásul egy jobboldali pártot segítettek.
Innen már nem volt nehéz a net-en egy kis kutakodást végezni. Pedig a www.tisztelettarsasaga.hu web-oldala elérhetetlen! Hála a cache-nek azért sikerült előbányásznom egy 2004 elején írt levelet, melyben „szponzorokat” keres a társaság elnöke: Schmuck Andor. 2005 közepére, pedig már sikerül az MSZP-ből távozott fiatal üzletembernek neves énekesekből egy hakni brigádot összehoznia, akik szívesen vállalták az idősek „felkarolását”, miközben saját fénykorukat tudták feleleveníteni, egy kis nosztalgiával. Az országjárás oly jól sikerült, hogy 2005 szeptemberében már a Sportcsarnokban (BS) is felléptek hatalmas tömeg előtt. Az index.hu nem kis iróniával számolt be az eseményről. Majd Schmuck előállt zseniális ötletével: mind a négy parlamenti pártot megkereste, hogy az idősek társaságát, ill. annak célkitűzéseit beajánlja a kampányba. Először az MSZP válaszolt a felhívásra. Ennek tanúbizonyságát 2006. január 10-i dátummal - hála a cache-nek – ugyancsak olvashatjuk a net-en. Az együttműködés aláírói: Hiller István és Schmuck Andor. Ami érdekes, ez az együttműködési nyilatkozat Hiller István web-oldalán nem érhető el. Egy hónappal később, (2006. február 15.) - az eltűnt Dávid Ibolya hazaérkezése másnapján(!) -tudhatta meg a nagyvilág, hogy a Tisztelet Társasága választási szövetséget kötött az MDF-fel. A társaság elnöke ekkor már Gosztonyi János.
Mindezektől függetlenül, a pártok 2006-os választási kampányának, ill. programjának talán egyetlen hihető és szimpatikus ígérete volt/lett az örökösödési adó eltörlése.
Külföldi megfigyelők és elemzők szerint, bármi is lesz a választás eredménye, bárki is kerül hatalomra, a magyar gazdaság felkészítése a 2010-es euró bevezetésre komoly megszorításokat követel a kormányzó pártoktól. Ezért a vesztes sokkal jobb pozícióból indul majd, és néz előre a következő (2010) választás megnyerésére.
posted by Pocakos @ 4:13 PM 9 comments
Mától (csütörtök) egy hétig nem leszek gépközelben.
A két jelölt szerda esti beszélgetését láttam. Szerintem borzasztó rossz volt a szervezés, a rendezés. Nagyon hiányzott a közönség. Egy kis háttér zaj, moraj, spontán tetszésnyilvánítás stb. Nem volt igazi (parázs) vita. Merev, élettelen monológoknak voltam szem- és fültanúja, ahol az egyik fél – alaposan felkészülve – a másik fél kormányzásának négy évét felidézve próbálta bizonyítani, hogy a volt miniszterelnök alkalmatlan az ország vezetésére. És mindezt a szemébe mondta, - meglehetősen magabiztosan. A kihívó, pedig mintha kerülte volna a konfrontációt, és csakis a pártprogramban megfogalmazott ígéretek (ismételt) felmondására törekedett volna, ráadásul bele a kamerába, a tévé-nézőkhöz szólva.
Tartalmilag Orbán megszólalásában voltak új motívumok. Például megfeledkezett két kollegája korábbi kijelentéséről: Kövér László („panelproli”) és Mikola István („körmös”) azóta szállóigévé vált szavairól. Ez meglepő volt, de nem mulatságos. Viszont másik két megjegyzése, pontosabban ígérete, annál mulatságosabb: Budapest-fejlesztési minisztérium és 100.000 Ft-os minimálbér. Itt álljunk meg a percre! Hiszen az utóbbi időben másról sem beszélt Orbán (is), mint kisebb parlamentről, kevesebb politikusról, kisebb „állam”(apparátus)-ról, és akkor egy egész minisztérium felállítását ígéri? Arról nem is beszélve, hogy milyen bérfeszültséget eredményezne a 100 ezer forintos minimálbér azon diplomás közalkalmazottak körében, akik jelenleg kb. 120-130 ezer nettó fizetést visznek haza havonta.
Ezzel szemben Gyurcsány csak egyszer mondott olyat, amire felkapta az ember a fejét. Amikor kijelentette, hogy kormányának szocialista oktatásügyi miniszterre van szüksége.
Érdekes módon jó néhány témát kihagytak a szervezők, rendezők, - például a külpolitikát (EU, USA, Irak, Irán, Közel-Kelet stb.), a terrorizmus elleni harcot, a vízum és kisebbségi politikát, a romakérdést stb.
Hogy ki nyerte a meglehetősen szokatlan jelölt-vetélkedőt? Azt csak azok tudnák megmondani, akik a bizonytalan választók közé tartóznak. Érdekes módon ilyen embert, vagy embereket nem tudott egyetlen média sem felmutatni, így csak az elkötelezett szakértők találgatására hagyatkozhatunk.
Biztató eredmény csak vasárnap estére várható. Addig, pedig - szórakozásként -, akit érdekel, hogy szerintem miért nyerő az MSZP, itt olvashatja elemzésemet - ha még eddig nem tette meg.
posted by Pocakos @ 6:47 AM 0 comments
Kisebb fajta botrány van kialakulóban Kanadában a magyar romákkal szembeni eljárások miatt. Mint arról tavaly ősszel beszámoltam, kanadai emberjogi szervezetek felfigyeltek az országba politikai menekültként érkező romák kérvényének elutasítása 1998 végére (az Orbán kormány idején) ugrásszerűen megnőtt.
Két család esetét azonban egy emberjogi szervezet bíróság elé vitte, mondván a kanadai hatóságok nem teljes körültekintéssel jártak el. A szövetségi (legfelsőbb) bírósághoz beadott panasz, fellebbezés meghallgatásra talált, és a mostani döntés szerint az elutasításokat jóváhagyó bizottság megsértette a kanadai menekültjogi előírásokat.
Az történt ugyanis, hogy a két család esetét precedens értékűnek szánták a hatóságok, hogy azzal egyúttal példát statuáljanak a többi Kanadába érkező, vagy csak annak gondolatával foglalkozó magyarországi és csehországi romáknak. A “titkos” terv az volt, hogy elővesznek egy tipikus esetet, ami alapján “bemondásra” érkeztek a romák Kanadába magyarországi üldöztetésük miatt, amire a bevándorlási bizottság ugyancsak “bemondásra” elutasítja azokat, és ezzel a politikai menekült státuszt kérő romákat szinte automatikusan kitoloncolják az országból.
Igaz, ennek az eljárásnak a kiötlését az is segítette, hogy 15.000 roma bevándorló érkezéséről regéltek abban az időben, miközben Kanada bevezette a vízumkötelezettséget Csehország (1997) és Magyarország (2001) állampolgárai részére. A két (magyar) családnak abban az évben hozta meg a bizottság az elutasító döntést, amikor hirtelen megcsappant a menekült státusz elismerése. Addig a kérelmezők 71 % -a kapott menedéket, hat hónappal később, 1998 decemberében már csak a bebocsátásra jelentkezők 9 %-a. Ez is volt az alapja a fellebbezésnek, amit most elfogadott a szövetségi bíróság. Ez viszont azt jelenti, hogy az összes elutasított most fellebbezhet, és kérheti ügyének felülvizsgálatát.
Kíváncsian várom a magyar média beszámolóját erről a kanadai döntésről, ill. az érintettek tájékoztatását.
posted by Pocakos @ 4:50 PM 1 comments
posted by Pocakos @ 10:58 PM 0 comments
Charles Simonyi, a Kossuth-díjas Simonyi Károly professzor fia, a Microsoft egyik alapítója 2007-ben mint fizető űrhajós látogathat el a nemzetközi űrállomásra egy orosz rakétával. – közölte a Roskosmos orosz hírügynökségre hivatkozva az olasz RIA.
posted by Pocakos @ 9:59 PM 2 comments
Az 1956-os melbourne-i olimpia 50. évfordulójára valamennyi érmét szerzett sportolót és családját meghívták az ausztrál nagyvárosba. A rendezők egyúttal arra is emlékeznek, hogy ez a sportesemény nem csak az ország és a földrész, de a déli félteke első olimpiája volt, mely Victoria állam fővárosát, Melbourne-t feltette a világtérképre. Ennek köszönhetően lett világváros, és nevét mindenki megismerte (hiszen a Földünkön, főleg angol nyelvterületen, több mint 15 Melbourne nevű település van.).
A szervezők 400 sportoló részvételével számolnak, köztük a vízilabdázó Kárpáti Györgyre (71) és Gyarmati Dezsőre (79), aki már jelezték, hogy ott lesznek a lelátókon. Ugyanis az ünnepség keretében újra játszák a szovjet-maagyar vízilabda meccset, ahol a vértől vörös volt a víz. Különben ez volt akkoriba az igaz szenzáció az 1956-os forradalom leverését követő napokban. A november 18 és 20 között rendezendő emlékünnepség egyik fénypontja lesz a most már orosz-magyar vízilabda mérkőzés.
Az ausztrálok csodaúszója, és szókimondó fenegyereke (a háromszoros olimpiai bajnok) Dawn Fraser, aki 19 évesen Melbourne-ben szerezte meg első aranyérmét 100 méteres gyorsúszásban, majd még kétszer egymásután (Roma – 1960, Tokió – 1964), már jelezte, hogy nagyon várja a találkozást a régi versenyző társakkal, barátokkal, köztük a magyar vízilabda csapattal és úszókkal.
Az egykori olimpikonok közül már jelezték részvételüket a kanadai, cseh, finn, fiji, francia, görög, kenyai, új-zealndi, román, singapore-i, USA, brit és ír sportolók. Ja, és a hír szerint a már fentebb említett két magyar is biztos ott lesz.
A melbourne-i olimpia magyar vonatkozású történetét a Gondolatok című blogomban írtam meg.
posted by Pocakos @ 2:58 PM 0 comments
......ezzel a címmel írtam meg gondolataimat a közelgő választással kapcsolatban. Akit értekezésem érdekel, I T T olvashatja el.
posted by Pocakos @ 12:06 PM 0 comments

matches: Bíróság bíróság bíróság bíróság bíróság bíróság bíróság


text:
ÚTON A PRECEDENSJOG FELÉ? – REFORMTÖRVÉNY A BÍRÓSÁGI ELJÁRÁSOKBAN - Blog - Smartlegal
Blog » ÚTON A PRECEDENSJOG FELÉ? – REFORMTÖRVÉNY A BÍRÓSÁGI ELJÁRÁSOKBAN
ÚTON A PRECEDENSJOG FELÉ? – REFORMTÖRVÉNY A BÍRÓSÁGI ELJÁRÁSOKBAN
2020 Május 06
Az utóbbi hónapokban a sajtót uralják a koronavírussal kapcsolatos hírek, így kevesebb figyelem fordult egy 2020. április 1. napjától hatályba lépő törvényre, mely alapjaiban reformálja meg a bíró alkotta jog szerepét a magyar jogrendszerben. Miért került sor erre a jogtörténeti szempontból mérföldkőnek számító lépésre? Mennyiben jelenti ez az angolszász „precedens rendszer” importját és milyen hatásai lesznek? Cikkünkben ezekre a kérdésekre adunk választ.
A kontinentális és angolszász jogrendszereknek a bíró alkotta jogról alkotott gyökeresen eltérő felfogását jól szemlélteti két idézet. Egyrészről a római jogból származó „praetor ius facere potest, ius dicere non potest” elv, mely szerint a bíró jogot alkalmazhat, de jogot nem alkothat, másrészről az amerikai jogi realizmus egyik nagy alakja, Oliver Wendell Holmes találó megfogalmazása, mely szerint „a jog nem más, mint bizonytalan jóslat arra vonatkozóan, hogy a bíróságok mit fognak dönteni”.[1]
A magyar Országgyűlés által 2019 decemberében elfogadott, 2020. április 1. napjától hatályos törvény[2] a római-germán jogcsaládba sorolt magyar jogrendszer fejlődésében mindenképpen mérföldkő, mivel elmozdulást jelent a kontinentális jogrendszerek fenti alapelvétől, mely szerint a jogot a törvényhozás alkotja.
2. A „bírói jog” a magyar jogrendszerben
A bírói alkotta jog a magyar jogrendszerben eddig formálisan nem volt jelen, hiszen az Alaptörvény a felsőbírósági döntéseket nem említette a jogforrások között,[3] jóllehet a bíróságok előszeretettel hivatkoztak a Legfelsőbb Bíróság („Kúria”) döntéseire ítéletük indokolásában.
Ugyanakkor az Alaptörvény nem a jogalkotást, hanem a jogalkalmazás egységének biztosítását tekintette a Kúria egyik fő funkciójának, és ennek érdekében az alábbi eszközöket biztosította a felsőbíróság részére:
Jogegységi határozatok elfogadása, melyek a bíróságokra kötelezők;
a társadalom széles körét érintő, vagy a közérdek szempontjából kiemelkedő döntéseket elvi jelentőségű határozatként való közzététele (ún. EBH, EBD), melyektől az alsóbb fokú bíróságok nem térhettek el;
Joggyakorlat elemző csoportok felállítása, melyek elemzik a jogerős döntéseket és nem kötelező jellegű összefoglalókat publikálnak, mely alapján jogegységi eljárás kezdeményezhető, vagy a törvényhozónál jogszabályalkotás indítványozható;
Kollégiumi véleményt kibocsátása, melyben az adott ügyszakba (pl. polgári, büntető, stb.) beosztott bírók értelmezik a jogszabályokat, szintén nem kötelező jelleggel.
Azon túlmenően, hogy a Kúria a Bírósági Határozatok Gyűjteményében törvény alapján köteles volt
közzétenni jogerős érdemi döntéseit, a jogegységesítés érdekében „saját hatáskörben” külön törvényi felhatalmazás nélkül egyéb állásfoglalásokat is közzétett, melyek szintén „nem kötelező” iránymutatásnak minősültek.
Így például 2017-től kezdődően a polgári-gazdasági jog területén különösen jelentős ún. CKOT állásfoglalásokat, melynek célja a 2018. évben hatályba lépő új Polgári Eljárásjogi Kódex rendelkezéseinek értelmezésére volt.[4]
3. Elvi és gyakorlati problémák
Fentiek alapján a bírói jogalkotás a gyakorlatban jelen volt, afféle „másodlagos” jogként, mely tartalommal töltötte meg az általános jellegű jogszabályi rendelkezéseket, s kitöltötte a joghézagokat.
Az is jól látható, hogy a Kúria jogegységesítő eszközei között több nem egyedi peres ügyben született bírói döntés, hanem inkább adminisztratív jellegű, absztrakt iránymutatás, mely nehezen egyeztethető össze a klasszikus bírói funkcióval (pl. Kollégiumi Vélemény, CKOT).
A fenti gyakorlatot, mely szerint a felsőbíróságok „kvázi jogalkotóként” elvi jellegű általános iránymutatásokat tesznek közzé a Velencei Bizottság más országok kapcsán már gyakran bírálta, és a jogalkalmazás egységének biztosítását inkább az egyedi ügyekben hozott bírói döntések útján javasolta.[5]
Ezen felül 2012-től a Kúria egyedi ügyekben közzétett határozatai sem bírtak azonos kötelező erővel: míg az elvi döntés (EBD), illetve elvi határozat (EBH) – melyek kiválasztására a bírósági vezetők adminisztratív jogkörben voltak jogosultak – az kötelező volt, addig az egyéb közétett bírósági döntésektől (pl. BH, stb.) el lehetett térni. Mindez némi jogbizonytalanságot okozott a gyakorlatban.
4. A reform főbb újításai
A 2020. április 1. napjától hatályos reform alapgondolata, hogy a Kúria a jogalkalmazás egységesítésére biztosítását ne adminisztratív jellegű tevékenység útján, hanem a klasszikus bírói ítélkezés keretében lássa el, közzétett eseti döntései pedig azonos súlyúak legyenek.
a Kúria nem lesz jogosult „saját hatáskörben” átalános jellegű állásfoglalásokat, iránymutatásokat kibocsájtani, kizárólag a törvényben meghatározott eszközöket használhatja a jogalkalmazás egységesítésre;
a Kúria kötelező elvi és nem kötelező egyéb döntései közötti, adminisztratív úton gyakorolt különbségtétel megszűnik;
ún. „korlátozott precedensrendszer” kerül bevezetésre, mely alapján a Kúria valamennyi közzétett döntése kötelező lesz az alsóbb fokú bíróságokra;
egy új típusú jogorvoslat az ún. jogegységi panasz kerül bevezetésre.
Az alábbiakban a két utóbbi újításra térünk ki részletesen.
5. A „korlátozott precedens rendszer”
A jogalkotó által bevezetett „korlátozott precedensrendszer” lényege, hogy főszabályként az alsóbb bíróságok kötelesek a Kúria közzétett eseti döntésében adott jogértelmezést követni, azonban kivételesen eltérhetnek attól. Az utóbbi esetben azonban a bíróságnak az eltérés okait az ítélet indokolásában meg kell jelölniük.
A Kúria által közzétett eseti döntések tehát továbbra sem lesznek teljes mértékben „jogforrások”, hiszen a bírók attól egyedi mérlegelés alapján eltérhetnek, azonban szerepük a korábbihoz képest lényegesen felerősödik, hiszen egy alsóbb fokú bíróság csak rendkívül indokolt esetben fogja kockáztatni a Kúria korábbi döntésétől az eltérést.
Erre feltehetően akkor fog sor kerülni, ha az alsóbb fokú bíróság előtti ügy tényállása lényeges kérdésekben eltér a Kúria korábbi döntése alapjául szolgáló ügytől, vagy a Kúria korábbi döntése a társadalmi- gazdasági viszonyok változása miatt már nem fenntartható.
6. A Jogegységi Panasz
Az eddigi jogorvoslati rendszer szerint a jogerős másodfokú ítélet a Kúria előtt felülvizsgálati kérelemmel volt támadható, a Kúria felülvizsgálati eljárásban hozott ítélete ellen pedig csak egy jogorvoslati eszköz volt, az alkotmányjogi panasz, mellyel az Alkotmánybíróságnál lehetett kérni az Alaptörvényt sértő ítélet felülvizsgálatát.
A törvényalkotó most egy új jogorvoslatot vezet be, melyet igénybe lehet venni
egyrészről abban az esetben, amikor az alsóbb fokú bíróságok eltértek a Kúria közzétett eseti döntésétől, azonban a Kúria a felülvizsgálati eljárás engedélyezése, vagy lefolytatása során ezt nem így ítélte meg;
másrészről akkor, amikor az alsóbb fokú bíróságok ugyan nem tértek el a korábbi kúriai joggyakorlattól, a Kúria viszont jogkérdésben eltért korábbi közzétett döntésétől, méghozzá anélkül, hogy jogegységi eljárást kezdeményezett volna.
A jogegységi panaszt a Kúria egy külön tanácsa az ún. jogegységi tanács bírálja el, melynek tagjai a Kúria elnöke és az általa választott kúriai bírók.
Amennyiben a jogegységi panaszeljárás sikeres, úgy az abban hozott ítélet azonos hatályú a Kúria jogegységi eljárásban hozott határozatával és Magyar Közlönyben közzétételre kerül, tehát a perben érintett feleken túl az ítélet köti az azonos jogkérdést elbíráló bíróságokat.
7. A reform értékelése
A reform tehát a korábbinál egy tisztább, átláthatóbb jogi helyzetet kívánt teremteni, a jogbiztonság erősítése érdekében, így céljával nehéz vitába szállni.
A reform kritikusai viszont elvi éllel mutatnak rá arra, hogy nincs garancia arra, hogy egy idegen jogrendszerből származó jogintézmény, mint a precedens jog importálása pozitív hatásokat fejt ki egy olyan országban, melynek jogi kultúrája évszázadok óta eltérő fejlődés útján jár.[6]
Ami a reform által előidézett helyzet gyakorlati nehézségeit illeti, érdemes végiggondolni, hogy a Kúriának közel 40.000 db közzétett eseti döntése van. Ezek 2020. április 1-től mind, azonos jogi súllyal főszabályként kötelezővé válnak.
Első ránézésre ez nagy lehetőségnek tűnik a jogi képviselők számára, hogy megtalálják az ügyfelük ügyét alátámasztó legkedvezőbb Kúriai ítéleteket. A gyakorló jogász azonban hamarosan a bőség zavarába kerülhet, mivel ez a hatalmas jogi adatbázis jelenleg még nincs megfelelően rendszerezve, így rövid távon inkább nehezíteni a fogja a pereskedést és elhúzza az eljárásokat.
Ami pedig az új rendkívüli jogorvoslatot, a jogegységi panasz eljárást illeti, azon felül, hogy abban a Kúria elnöke igen széles jogkört kapott, mivel ő jogosult kiválasztani az ügyben ítélkező bírókat, nem nehéz megjósolni, hogy ez az „extra” jogorvoslat szintén a peres eljárások elhúzódását fogja eredményezni.
Végül nagy kérdés, hogy vajon mennyire hatékonyan tudja egy szervezet önmagát „ellenőrizni”, hiszen a jogegységi panaszeljárásban Kúriai bírók vizsgálják majd felül Kúriai kollégáik döntését.
Összefoglalva, a 2020. április 1. napjától hatályos reform céljai aligha vitathatók, azonban az Ördög mindig a részletekben rejlik, s ez alapján kétséges, hogy a bevezetett újítások mennyire lesznek alkalmasak a jogbiztonság erősítésére.
[1] The prophecies of what the court will do in fact, and nothing more pretentious, are what I mean by the law. O.W. Holmes Jr. : Path of the Law. Harward Law Review 1897
[2] az egyes törvényeknek az egyfokú járási hivatali eljárások megteremtésével összefüggő módosításáról szóló 2019. évi CXXVII. törvény
[3] Alaptörvény T) 2 Cikk: Jogszabály a törvény, a kormányrendelet, a miniszterelnöki rendelet, a miniszteri rendelet, a Magyar Nemzeti Bank elnökének rendelete, az önálló szabályozó szerv vezetőjének rendelete és az önkormányzati rendelet. Jogszabály továbbá a Honvédelmi Tanács rendkívüli állapot idején és a köztársasági elnök szükségállapot idején kiadott rendelete.
[4] 2017. és2020. év között 255 polgári eljárásjogi tárgyú állásfoglalás
[5] CDL-AD (2010) 004 - REPORT ON THE INDEPENDENCE OF THE JUDICIAL SYSTEM PART I: THE INDEPENDENCE OF JUDGES, "70. The practice of guidelines adopted by the Supreme Court or another highest court and binding on lower courts which exists in certain post-Soviet countries is problematic in this respect. 71. (...) Under a system of judicial independence the higher courts ensure the consistency of case law throughout the territory of the country through their decisions in the individual cases. (...)"
[6] OSZTOVITS András: Törvénymódosítás a bírósági joggyakorlat egységesítése érdekében - jó irányba tett rossz lépés? Magyar Jog, 2020/2. 80

matches: Bíróság Kúria Kúria Kúria Kúria Kúria Kúria Kúria Kúria Kúria Kúria bíróság Kúria bíróság Kúria Kúria Kúria Kúria Kúria Kúria Kúria Kúria Kúria Kúria Kúria


text:
augusztus, 2011 | IP Law blog
by Mező Barnabás - augusztus 28, 2011 augusztus 20, 2017
A 2008-as válság a legkomolyabb gazdasági krízis a 1929-33 közötti nagy gazdasági világválság óta. Amióta a világ világ, mindig humorral próbálta elfojtani az ember azt, ami a legjobban fájt. Ez a természetes emberi reakció mindenre, ami az életben kedvezőtlen, a feldolgozás egyik módja.
by Mező Barnabás - augusztus 26, 2011 augusztus 20, 2017
A líbiai névtér nyilvántartójának honlapját hackerek törték fel
Nemrégiben a domainabc.hu adta hírül, hogy a líbiai névtér nyilvántartójának központi domain regisztrációs oldalát hackerek vették irányításuk alá.
A weboldal feltöréséért, amely a nic.ly címen található, egy ’Electr0n’ nevű hacker csoport felelős. Az oldalon az eredeti honlapot lecserélve egy felkelők törekvéseit népszerűsítő tartalmat helyeztek el. A meglehetősen egyszerű oldal a korábbi vezetőt búcsúztatja “bye bye Qadaffi” üzenettel, valamint az oldalon a február 17-i dátum szerepel, ugyanis ezen a napon kezdődtek a felkelések az afrikai országban.
2. Dél-Szudán új domainvégződést kapott
Az ENSZ a 193. tagállamaként az július közepén ismerte el a Szudánból kivált Dél-Szudánt. Dél-Szudán augusztus 10-én megkapta saját országkódos domain végződését, mely a .ss végződés lett.
A szétválás meglehetősen nehéz feladat elé állítja az internetes honlapokat üzemeltetőket. A szétválás előtt a honlap tulajdonosok a szudáni .sd végződést használták, azonban az ország kettészakadásával – és az új dél-szudáni domain tartomány kijelölésével – várhatóan az új országban tevékenykedő cégeknek és szervezeteknek át kell költözniük a .ss végződés alá. Ez számos bonyodalmat okozhat a jövőben, hiszen a levelező partnerek által ismert e-mail címekre érkező levelek elveszhetnek. Továbbá ha a két ország közösen nem talál megoldást a bevezetett honlapokra mutató linkek, elmentett könyvjelzők és egyéb hivatkozások “végén” nem lesznek elérhetőek honlapok.
by Mező Barnabás - augusztus 23, 2011 augusztus 20, 2017
A NAV által kiadott Adóvilág legutóbbi számában a domain nevek értékesítése és bérbeadása utáni adókötelezettséggel kapcsolatban közölt cikket. A cikk részletesen elemzi a a domain név magánszemély illetve kifizető részére történő értékesítésének, illetve a domain név bérbeadásának adójogi hátterét.
Kis pontatlanságként említhető az egyébként részletes cikkel kapcsolatban, hogy a cikk a domain név “tulajdonlása” kifejezést használja. Álláspontom szerint ez a kifejezés nem pontos, ugyanis a domain név regisztrálása során annak használója nem szerez “tulajdont” az internet egy kis szelete fölött, amely a domain névhez tartozik.
A Ptk. 94. § (2) bekezdése értelmében, ha a törvény kivételt nem tesz, a tulajdonjog szabályait megfelelően alkalmazni kell a pénzre és az értékpapírokra, valamint a dolog módjára hasznosítható természeti erőkre. Azaz azonosítóként használt megjelölés (nevezetesen egy domain név) esetén, a tulajdonjog szabályai nem alkalmazhatók.
Továbbá mivel a regisztrátorok nem rendelkeznek tulajdonjoggal a domain név felett, ezért a nemo plus iuris elve alapján ilyen tartalmú jogot nem is ruházhatnak tovább a használóra. Szerencsésebb tehát az a nézet, amely a domain név használatát csak egy vagyoni érték nyilvántartott használati jogaként értékeli.
Viszont nem vitás, hogy a domain nevek piaci értékkel rendelkeznek és átruházhatók, amely által vagyon szerezhető.
A teljes cikk, az Adóvilág 2011/9-es számában, illetve itt olvasható.
A Bíróság a C-235/09 sz. ítéletében (DHL Express France SAS v Chronopost SA) definiálta a bitorlási cselekményektől való, közösségi védjegybíróság által elrendelt eltiltás területi területi terjedelmét.
Az ügy tényállása rendkívül világos és egyszerű. A Chronopost a „WEBSHIPPING” megjelölésre vonatkozó francia és közösségi védjegyek jogosultja a többek között “expresszposta‑szolgáltatás üzemeltetése” vonatkozásában. A Chronopost egyik versenytársa, nevezetesen a DHL International, a „WEB SHIPPING”, „Web Shipping” és/vagy „Webshipping” megjelöléseket az internetes hálózaton elérhető expresszküldemény-kezelési szolgáltatás megjelölésére használta.
A Chronopost védjegybitorlás miatt beperelte a DHL-t, és a bíróság 2006-ban (a tribunal de grande instance de Paris) a francia védjegy bitorlás miatt elmarasztalta a DHL-t, viszont nem határozott a közösségi védjegy bitorlásáról. A Chronopost fellebbezett és a másodfokon eljáró bíróság (a cour d’appel de Paris) kényszerítő bírság terhe mellett eltiltotta a DHL-t a „WEBSHIPPING” és a „WEB SHIPPING” megjelölések használatának folytatásától.
A DHL ez ellen az ítélet ellen felülvizsgálatot nyújtott be, amelyet elutasítottak, továbbá a Chronopost is csatlakozó fellebbezést nyújtott be a Cour de cassation-hoz (a semmítőszékhez), amely szerint a cour d’appel de Paris ítélete sérti a 40/94 rendelet 1. és 98. cikkét, mivel – ahogy az ítélet indokolásából kitűnik – a kényszerítő bírság terhe melletti védjegybitorlástól eltiltás hatálya nem terjed ki az Európai Unió egész területére, csupán Franciaország területére.
A Cour de cassation ezért előzetes döntéshozatal céljából az alábbi kérdéseket terjesztette a Bíróság elé:
„1. Úgy kell‑e értelmezni a [40/94] rendelet 98. cikkét, hogy a közösségi védjegybíróság által elrendelt eltiltás [az Unió] egész területén joghatállyal rendelkezik?
Nemleges válasz esetén jogosult‑e a közösségi védjegybíróság kiterjeszteni kifejezetten ezt az eltiltást azon más tagállamok területére, ahol a bitorlással összefüggő cselekményeket elkövették, illetve megkísérelhetik?
A fenti esetek valamelyikében azok a kényszerítő intézkedések, amelyekkel a bíróság a nemzeti joga alapján az általa meghatározott eltiltást kiegészítette, alkalmazhatók‑e azon tagállamok területén, ahol ez az eltiltás hatállyal rendelkezik?
Ellenkező esetben a bíróság elrendelhet‑e ilyen kényszerítő intézkedést – amely hasonlít, vagy különbözik az általa a nemzeti joga értelmében elfogadott kényszerítő intézkedéshez – azon államok nemzeti joga alapján, amelyekben ez az eltiltás hatállyal rendelkezik?”
A Bíróság az első kérdésre igennel válaszolt, a rendeletet úgy kell értelmezni, hogy főszabály szerint az Unió egész területére kiterjed a közösségi védjegybíróságként eljáró nemzeti bíróság által elrendelt eltiltás hatálya.
A 40/94-es rendelet (a továbbiakban: Rendelet) 98. cikk (1) és (2) bekezdés szerint:
“(1) Ha a közösségi védjegybíróság úgy találja, hogy az alperes a közösségi védjegyet bitorolja, vagy azt megkísérelte, a bíróság – feltéve, hogy nyomós okból ettől el nem tekint – eltiltja az alperest a közösségi védjegy bitorlásával vagy annak kísérletével összefüggő cselekmények folytatásától. A közösségi védjegybíróság – nemzeti jogszabályaival összhangban – meghozza továbbá azokat az intézkedéseket, amelyek az említett eltiltás végrehajtását biztosítják.
(2) A közösségi védjegybíróság minden egyéb kérdésben annak a tagállamnak a nemzeti jogát – ideértve nemzetközi magánjogát is – alkalmazza, amelyben a bitorlást elkövették, vagy megkísérelték.”
A Rendelet 98. cikkének (1) bekezdése értelmében a közösségi védjegy bitorlásától való eltiltás területi hatályát meghatározza mind az eltiltást elrendelő közösségi védjegybíróság joghatósága, mind a közösségi védjegyjogosult kizárólagos jogának területi terjedelme.
A Rendelet 92. cikk a) pontja alapján a közösségi védjegybíróságnak kizárólagos joghatósága van a közösségi védjegy bitorlásával összefüggő perekben, Ez a bíróság tehát többek között joghatósággal rendelkezik a tagállamok bármelyikének területén elkövetett bitorlási cselekményekre. Következésképpen a közösségi védjegybíróság joghatósága az Unió egész területére kiterjedhet.
Másrészt a közösségi védjegy jogosultjának kizárólagos joga főszabály szerint kiterjed az Unió egész területére, ahol a közösségi védjegyek egységes oltalmat élveznek, és hatállyal rendelkeznek.
A közösségi védjegyoltalom egységes jellegű, és mivel annak az Unió egész területén azonos hatálya van, e rendelkezésnek megfelelően az csak az Unió egésze tekintetében lajstromozható, ruházható át, vagy lehet arról lemondani, illetve képezheti megszűnést megállapító vagy törlést kimondó, illetve használatát tiltó határozat tárgyát.
Tehát egyrészt a közösségi védjegyek érvényessége és bitorlása tárgyában hozott határozatoknak az Unió egész területére kiterjedő hatállyal kell bírniuk, hogy elkerülhetők legyenek a bíróságok, illetve az OHIM által hozott határozatok közötti ellentmondások, másrészt az ugyanazon felek között azonos cselekmények tárgyában a közösségi védjegyoltalom és az azzal párhuzamos nemzeti védjegyoltalom alapján indult perekben el kell kerülni, hogy egymásnak ellentmondó ítéletek szülessenek.
Ezért az egységes oltalom biztosítása érdekében a joghatósággal rendelkező közösségi védjegybíróság által elrendelt eltiltásnak főszabály szerint az Unió egész területére ki kell terjednie.
Mindazonáltal bizonyos esetekben korlátozott lehet az eltiltás területi hatálya. Ugyanis a közösségi védjegy jogosultjának a 40/94 rendelet 9. cikkének (1) bekezdésében szereplő kizárólagos joga odaítélésének az a célja, hogy e jogosult számára lehetővé tegye különös jogosulti érdekeinek védelmét, azaz annak biztosítását, hogy a védjegy betölthesse funkcióját. E jog gyakorlásának tehát azon esetekre kell korlátozódnia, amikor a megjelölés harmadik személy általi használata sérti vagy sértheti a védjegy alapvető funkcióit.
Következésképpen, ha az alapeljáráshoz hasonló körülmények között az eljáró közösségi védjegybíróság megállapítja, hogy a közösségi védjegy bitorlásával összefüggő cselekmények egyetlen tagállamra vagy az Unió területének egy részére korlátozódnak, többek között mivel az eltiltás iránti kérelem benyújtója – az általa benyújtott kereset terjedelmének szabad meghatározására vonatkozó jogkörének gyakorlása keretében – korlátozta a keresetének területi hatályát, vagy mivel az alperes bizonyítja, hogy a kérdéses megjelölés használata, többek között nyelvi okok miatt, nem veszélyezteti, illetve nem veszélyeztetheti a védjegy funkcióit, ennek a bíróságnak korlátoznia kell az általa elrendelt eltiltás területi hatályát.
Végül ki kell emelni, a közösségi védjegybíróság által a nemzeti joga alapján elrendelt kényszerítő intézkedés hatálya kiterjed a közösségi védjegybíróság tagállamától eltérő tagállamokra is. A Bíróság megjegyezte, hogy valamely kényszerítő intézkedés, így a közösségi védjegybíróság által a nemzeti joga alapján elrendelt kényszerítő bírság célja a bitorlással vagy annak kísérletével összefüggő cselekmények folytatásától való eltiltás végrehajtásának biztosítása. Ráadásul ezek az intézkedések csak akkor lehetnek hatékonyak, ha azok ugyanazon a területen rendelkeznek hatállyal, mint az eltiltásról szóló bírósági határozat.
Ennélfogva az eltiltás végrehajtásának biztosítása érdekében, egy olyan tagállam bírósága előtti ügyben, ahol az eltiltást megsértették, ennek a bíróságnak – a belső jogában előírt szabályok és módozatok szerint – el kell ismernie, és végre kell hajtatnia a kényszerítő intézkedésekkel kiegészített határozatot. A lojális együttműködés elvének értelmében ugyanis a tagállamok és azok bíróságai kötelesek biztosítani a jogalanyok számára az uniós jogból eredő jogvédelmet.
Abban az esetben, ha a tagállam nemzeti joga nem ír elő ahhoz hasonló kényszerítő intézkedéseket, amelyekről a másik tagállamnak az eltiltást elrendelő közösségi védjegybírósága határozott, az eljáró bíróságnak az elrettentés célkitűzését a saját nemzeti joga azon irányadó rendelkezései alapján kell megvalósítania, amelyek az eredetileg elrendelt eltiltás végrehajtását azonos módon biztosíthatják.
Az ítélet magyarul itt elérhető.
Továbbá a Bíróság az ítélet hatásait elemző összefoglalója magyar nyelven e linkre kattintva megtekinthető.

matches: Bíróság bíróság bíróság Bíróság bíróság bíróság Bíróság bíróság bíróság bíróság Bíróság Bíróság


text:
Bírósági titkári álláshelyek a Gyulai Törvényszéken - A Gyulai, Békési és Battonyai Járásbíróságra hirdették meg az állásokat
A Gyulai Törvényszék elnöke a Gyulai Járásbíróságon, a Békési Járásbíróságon és a Battonyai Járásbíróságon egy-egy bírósági titkári állást hirdet meg.
A Quaestor-ügy gyanúsítottjainak házi őrizetét rendelte el a bíróság - A végzés nem jogerős
Megszüntette a Quaestor-ügy három gyanúsítottjának előzetes letartóztatását a Budai Központi Kerületi Bíróság - erősítette meg az Papp Gábor ügyvéd.
Az amerikai adatlopás újabb dimenzióinak feltárása - Az amerikai és kínai elnök találkozója
Áldozati jogok - jogalkotási folyamat szükséges
2012. október 25. napján került elfogadásra az Európai Parlament és a Tanács 2012/29/EU irányelve, a bűncselekmények áldozatainak minimumjogairól, melynek átültetésére a mai napig nem került sor. A nemzetközi elvárások és tapasztalatok megismerése a jogalkotási folyamathoz elengedhetetlenül szükséges.
A határozatok elismerésére és végrehajtására vonatkozó szabályozás - Az 1968-as Brüsszeli Egyezménytől napjainkig - tanulmány
A szakemberek szerint mérföldkőnek számít a közétkeztetési rendelet - Szeptember 1-je óta kötelező alkalmazni a rendeletet
A szakemberek szerint mérföldkő a közétkeztetési rendelet szeptember 1-jei bevezetése, hiszen az egészséges életmód egyik alapkövét jelenti a megfelelő táplálkozás - hangzott el a Közétkeztetés - központban az egészség című konferencia előtt tartott sajtótájékoztatón.
Nincs teendőjük a forintosítást elfogadó autóhiteleseknek - Mintegy kétszázezer ügyfelet érint a forintosítás
Nincs teendőjük azoknak az autóhiteles ügyfeleknek, akik elfogadják devizahitelük forintosítását - mondta Binder István, a Magyar Nemzeti Bank (MNB) felügyeleti szóvivője.
Európai facebook felhasználók adatai Amerikában - Nem befolyásolja az adattovábbítás felfüggesztését a védelem szintje
Bot főtanácsnok szerint a személyes adatok számára az Egyesült Államokban biztosított védelem megfelelőségének megállapításáról szóló bizottsági határozat nem akadályozza meg a nemzeti hatóságokat abban, hogy felfüggesszék az európai Facebook‑felhasználók adatainak az Egyesült Államokban található szerverekre való továbbítását.
Alaptörvény-ellenes az egyenlő nyugdíjkorhatárra vonatkozó végzés - Az Ab megsemmisítette a Kúria végzését
Az Alkotmánybíróság szeptember 22-én aláírt határozatában megállapította, hogy a Kúria Knk.IV.37.467/2015/2. számú, a férfiak és nők egyenlő nyugdíjkorhatárára vonatkozó népszavazási kezdeményezés tárgyában hozott végzése alaptörvény-ellenes.
Módosították a lakásfinanszírozási rendeletet - A csok igénybevételének változásai
Amennyiben a lakás ráköthető a szennyvízcsatornára, úgy ezt meg kell tenni ahhoz, hogy a lakás legalább komfortosnak minősüljön, ami többek között feltétele a családok otthonteremtési kedvezménye (csok) igénylésének - egyebek mellett így módosította a kormány a lakásfinanszírozási rendeletét, amely a Magyar Közlönyben jelent meg.
Önálló minisztérium lesz a Miniszterelnöki Kabinetiroda - Rogán Antal lesz a kormányfő politikai kabinetfőnöke
Titkosan létesített CIA-börtönök Lengyelországban - Négy jogsegélykérelmet utasított el Washington
Az Egyesült Államok elutasított további négy jogsegélykérelmet a CIA-börtönök ügyét vizsgáló lengyelországi nyomozással kapcsolatban - közölte a TVN24 lengyel hírtelevízióban az eljárást folytató krakkói ügyészség szóvivője.
Előzetes korhatár-besorolás, bírságok és figyelmeztetés - A Médiatanács legutóbbi döntései
A Médiatanács adatszolgáltatási kötelezettségek elmulasztása miatt hozott döntést, valamint jóváhagyta két film előzetes korhatár-besorolását.
Az OKF 35 esetben tárt fel szabálytalanságot - Veszélyes anyagok szállítását ellenőrizték
Tizenegy, veszélyes anyagot szállító teherautó és huszonnégy vasúti kocsi esetében tárt fel szabálytalanságot a katasztrófavédelem a DISASTER 2015 VÁSZ (veszélyesáru-szállítás) elnevezésű akció során - az Országos Katasztrófavédelmi Főigazgatóság (OKF) helyettes szóvivőjének tájékoztatása.
A Széchenyi Bank volt vezetőit bírságoltaz az MNB - Összesen 76 millió forint személyi bírság a jogsértések miatt
Összesen 76 millió forint személyi bírságot szabott ki a felszámolás alatt lévő Széchenyi Bank négy volt vezető állású munkatársára a betöltött tisztséghez kapcsolódó fokozott felelősségi előírások jelentős megsértése miatt a Magyar Nemzeti Bank (MNB).
A vagyonjog aktualitásai - Iránymutatások bírói szemmel
„A mi világunk, a mi méltóságunk, a mi jövőnk” országos fotópályázat - Szeptember 25-ig lehet még beküldeni a páyázatokat
A Külgazdasági és Külügyminisztérium a Fejlesztés Európai Éve keretében a Visegrádi Négyekkel együttműködve, a Külgazdasági és Külügyminisztérium költségvállalásával kiírja „A mi világunk, a mi méltóságunk, a mi jövőnk” című országos fotópályázatot.
Társadalmi egyeztetésen a vadgazdálkodási törvénytervezet - Szeptember 30-ig véleményezhető, majd az OGY elé kerül
Társadalmi egyeztetésre bocsájtja az új vadgazdálkodási törvény végleges normaszöveg-tervezetét a Földművelésügyi Minisztérium.
A fenntartható növekedés előmozdításáról döntött az EB - Magyarország és Szlovénia közötti együttműködési program
Gaudi-Nagy Tamást felmentette a bíróság - Az ítélet nem jogerős a Pásztor-ügyben
Bűncselekmény hiányában felmentette a Pesti Központi Kerületi Bíróság első fokon hétfőn Gaudi-Nagy Tamás volt jobbikos országgyűlési képviselőt, akit azzal vádolt meg az ügyészség, hogy felbujtója volt a Vajdasági Magyar Szövetség (VMSZ) elnöke, Pásztor István elleni budapesti inzultusnak.
Pápai látogatás az USA-ban - A legnagyobb személyi biztonsági művelet
Ferenc pápa washingtoni, New York-i és philadelphiai látogatásának biztosítása lesz az Egyesült Államok legnagyobb személyi biztonsági művelete - közölte Philadelphiában Jeh Johnson amerikai belbiztonsági miniszter.
Százmillió forintos bírság a NAVtól - Ekáer nélküli szállítmányok miatt szabhatják ki a magas bírságot
Várhatóan több mint százmillió forint bírságot szab ki a Nemzeti Adó- és Vámhivatal (NAV) két budapesti társaságra, amiért nem jelentettek be több mint 250 millió forint értékű árut az elektronikus közúti áruforgalom ellenőrző rendszerbe (ekáer), illetve nem tudták igazolni az általuk szállított termékek eredetét.
Terrorellenes hadjárat a Sínai félszigeten - Két hét alatt 438 fegyveressel végeztek
Eddig 438 terroristával végeztek a Sínai-félsziget északi részében folyó terrorellenes hadjárat első két hetében - jelentette az egyiptomi sajtó.
Új feladatokat kaphat a honvédség a bevándorlás kezelésére - A rendőrség külföldön is végezhet felderítést - az OGY mai üléséről
Az Országgyűlés mai ülésnapján új feladatokat adhat a honvédségnek, amennyiben a képviselők elfogadják a kormánypártok tömeges bevándorlást kezelő javaslatcsomagját.
Szövetségi ügyészség és bíróság Bosznia-Hercegovinában? - Megtartható a nyugati diplomaták által is szuveneritást sértő népszavazás
Nem sérti a bosnyákok elemi érdekeit, ezért megtartható a Bosznia-Hercegovina szövetségi bíróságának és ügyészségének illetékességét megkérdőjelező népszavazás - döntött a boszniai Szerb Köztársaság alkotmánybírósága. A referendum ellen nyugati diplomaták is felszólaltak.
Melegházasságot akadályozott a jegyzőnő - Vallási meggyőződésből tagadta meg az anyakönyvezést
Hatnapi elzárás után kiengedték a börtönből azt a Kentucky állambeli jegyzőnőt, aki vallási alapon megtagadta, hogy házassági okmányokat állítson ki azonos nemű pároknak.
Szakmai alapokon nyugszik az új vadászati törvény tervezete - Élőhely fejlesztés és vadgazdákodási körzet kialakítás is szerepel a tervezetben
A legszélesebb egyeztetéssel és konszenzussal, a leginkább szakmai alapokra helyezve született meg a vadászati törvény tervezete, amelyet a jogi kontroll után a következő hetekben hoznak nyilvánosságra - jelentette ki Semjén Zsolt miniszterelnök-helyettes Szécsényben.
Gyógyszerkartellt bírságolt a GVH - Csaknem 2,5 milliárd forint büntetést szabtak ki
A fuvarozók a 18 éves korhatár visszaállítását kérik az EB-től - A gépjárművezetői hiány megszüntetése az elsődleges cél
Glutént tartalmazó rizslisztet hívott vissza a Nébih - A törvényi határérték felett találtak glutént a termékekben
Gluténtartalma miatt a Szarvasi Agrár Zrt. által gyártott három rizsliszt tétel kereskedelmi forgalomból történő kivonását rendelte el a Nemzeti Élelmiszerlánc-biztonsági Hivatal (Nébih).
A francia kormány támogatásai a menekülteknek - Fejenként 1000 eurós támogatás a menekülteket befogadó településeknek
A Szeged Széchenyi tér 4. szám alatti épületben a 2015. szeptember 16-30. napja közötti időszakban a Szegedi Törvényszék és a Szegedi Járásbíróság ügyfélfogadási rendje megváltozik.
A cafeteria több ponton ellentétes az uniós joggal - Yves Bot főtanácsnoknak indítványa
További négy országos nemzetiségi önkormányzat ellenőrzése - Az Állami Számvevőszék jelentése
Újabb négy országos nemzetiségi önkormányzat ellenőrzését fejezte be az Állami Számvevőszék. Ezúttal a Magyarországi Görögök Országos Önkormányzata, az Országos Örmény Önkormányzat, az Országos Roma Önkormányzat, valamint az Ukrán Országos Önkormányzat belső kontrollrendszerét, pénzügyi- és vagyongazdálkodását értékelte az ÁSZ. A 2010. január 1. és 2014. június 30. közötti időszakra kiterjedő ellenőrzéseket azonos szempontok szerint végezték a számvevők.
Áldozatvédelem a nemzetközi elvárások tükrében - Tanulmány az uniós irányelv hazai átültetéséhez - I. rész
Átadták a Debreceni Járásbíróság új épületét - További informatikai és épületfejlesztések várhatók jövőre is
Az elmúlt három évben 15-20 milliárd forintot fordítottak a bíróságok tárgyi feltételeinek javítására - közölte az Országos Bírósági Hivatal (OBH) elnöke Debrecenben.
Rákosi börtenei című kiállítás nyílt Zalaegerszegen - Erdeti börtöntárgyak, a korszak szemléltetése látható
A Rákosi börtönei című kiállítás a XX. századi történelem egyik legsötétebb fejezetének állít emléket - mondta Latorcai Csaba kiemelt társadalmi ügyekért felelős helyettes államtitkár a zalaegerszegi Göcseji Múzeumban.
Befektetők figyelem! - Vizsgálat egy ciprusi cég ellen - az MNB tájékoztatása
A belügyminiszterek támogatták az EB menekültügyi menetrendjét - Áthelyezések a szolidaritás jegyében
Az uniós belügyminiszterek tanácskozásukon támogatásukról biztosították a Bizottság menekültválsággal foglalkozó átfogó menetrendjét. A tagállamok szolidaritásuknak adtak hangot; döntés született 40 000 menekült Unión belüli áthelyezéséről.
Új bírósági rendszer a beruházási viták eldöntésére - Az Európai Bizottság javaslata a jogviták rendezésére
Az Európai Bizottság beruházási vitákkal foglalkozó bírósági rendszerre tett javaslatot, melynek keretében a beruházók és az államok közötti jogviták rendezésére új és átlátható mechanizmus lépne életbe.
Állomány-átruházási eljárás indul a Queastornál - A felszámoló az ügyfélvagyon kiadását egyszerűsíti, gyorsítja
A Quaestor Értékpapír Zrt. felszámolója az ügyfélvagyon kiadásának egyszerűsítése, gyorsítása érdekében elindította a társaság befektetési szerződéses kötelezettségeinek átruházását, az ennek következtében felmerülő költséget, díjat nem lehet az ügyfelekre áthárítani - közölte a Pénzügyi Stabilitási és Felszámoló Nonprofit Kft. (PSFN) a honlapján.
120 ezer menedékkérő áttelepítéséről szavaznak - Az EP sürgősségi eljárással dönt a kérdésről
Az Európai Parlament (EP) sürgősségi eljárással, már csütörtök délelőtt szavaz arról az európai bizottsági javaslatról, amelynek értelmében 120 ezer menekültet telepítenének át Görögországból, Olaszországból és Magyarországból más tagállamokba - döntött az EP plenáris ülése szerdán Brüsszelben.
A halárusítók majdnem fele megbukott az ellenőrzéseken - A Nébih állami halászati őri szolgálata szabálytalanságokat talált
A vizsgált 81 halbolt, valamint halárusító vendéglátóhely 43 százalékánál talált szabálytalanságot a Nemzeti Élelmiszerlánc-biztonsági Hivatal (Nébih) 10 fős állami halászati őri szolgálata - a hivatal tájékoztatása szerint.
A büntető törvény időbeli hatályáról - Jogirodalmi elméletek és gyakorlati alkalmazhatóság
Elindult az elektronikus aukciós rendszer - Állami tulajdonú ingó vagyonok a rendszerben
Potenciálisan 250 ezer állami tulajdonú ingó vagyon, mintegy 12-13 milliárd forint értékben kerülhet fel az elektronikus aukciós rendszerbe (e-licit) - mondta Fónagy János, a Nemzeti Fejlesztési Minisztérium parlamenti államtitkára a rendszer elindítása alkalmából tartott sajtótájékoztatón Budapesten.
Szövevényes magáncsőd - A részletszabályokról és a Családi Csődvédelmi Szolgálatról
A magáncsőd eljárás szereplőinek feladatát pontosítják a nemrég megjelent részletszabályok, de a Családi Csődvédelmi Szolgálat honlapja is megkezdte működését, ahonnan az is megtudható, jogosultak vagyunk-e az adósságrendezési eljárás megindítására.

matches: bíróság Bíróság Kúria Kúria bíróság Bíróság bíróság